סוטה פרק תשיעי עגלה ערופה

דברים כא,א: כי ימצא חלל באדמה אשר ה' אלקיך נתן לך לרשתה נפל בשדה, לא נודע מי הכהו

דברים כא,ב: ויצאו זקניך ושפטיך ומדדו אל הערים אשר סביבת החלל

דברים כא,ג: והיה העיר הקרבה אל החלל ולקחו זקני העיר ההוא עגלת בקר אשר לא עבד בה אשר לא משכה בעל

דברים כא,ד: והורדו זקני העיר ההוא את העגלה, אל נחל איתן, אשר לא יעבד בו ולא יזרע; וערפו שם את העגלה בנחל

דברים כא,ה: ונגשו הכהנים בני לוי - כי בם בחר ה' אלקיך לשרתו ולברך בשם ה' ועל פיהם יהיה כל ריב וכל נגע

דברים כא,ו: וכל זקני העיר ההוא הקרבים אל החלל ירחצו את ידיהם על העגלה הערופה בנחל

דברים כא,ז: וענו ואמרו: ידינו לא שפכה את הדם הזה ועינינו לא ראו

דברים כא,ח: כפר לעמך ישראל אשר פדית ה' ואל תתן דם נקי בקרב עמך ישראל; ונכפר להם הדם

דברים כא,ט: ואתה תבער הדם הנקי מקרבך כי תעשה הישר בעיני ה'

סוטה מד,ב

משנה:

עגלה ערופה בלשון הקודש (נאמרת: מה שהזקנים אומרים 'ידינו לא שפכו' והכהנים אומרים 'כפר לעמך ישראל' - בלשון הקודש הוזקקו מן התורה לאמרה), שנאמר (דברים כא,א) כי ימצא חלל באדמה [אשר ה' אלקיך נתן לך לרשתה נפל בשדה, לא נודע מי הכהו] (דברים כא,ב) ויצאו זקניך ושופטיך [ומדדו אל הערים אשר סביבת החלל]' (ובגמרא פריך היכי יליף מהכא).

שלשה מבית דין הגדול שבירושלים היו יוצאין (ובאין שם ומודדין מן החלל לצד העיירות שסביבותיו לידע איזו קרובה);

רבי יהודה אומר חמשה, שנאמר [דברים כא,ב: ויצאו זקניך ושפטיך ומדדו אל הערים אשר סביבת החלל] 'זקניך' – שנים, 'ושופטיך' – שנים, ואין בית דין שקול - מוסיפין עליהן עוד אחד.

נמצא טמון בגל או תלוי באילן או צף על פני המים - לא היו עורפין, שנאמר 'באדמה' - ולא טמון בגל; 'נופל' - ולא תלוי באילן; 'בשדה' - ולא צף על פני המים.

נמצא סמוך לסְּפַר (מפרש טעמא בגמרא), או לעיר שרובה עובדי כוכבים, או לעיר שאין בה בית דין - לא היו עורפין.

אין מודדין אלא לעיר שיש בה בית דין.

גמרא:

מאי קאמר (היכי יליף לשון הקודש מהכא)?

אמר רבי אבהו: הכי קאמר: שנאמר (דברים כא,ז) וענו ואמרו [ידינו לא שפכה את הדם הזה ועינינו לא ראו], ולהלן הוא אומר (דברים כז,יד) וענו הלוים ואמרו [אל כל איש ישראל קול רם] - מה ענייה האמורה להלן בלשון הקודש, אף כאן בלשון הקודש.

וסדר עגלה ערופה כיצד?

כי ימצא חלל באדמה ויצאו זקניך ושופטיך: שלשה מבית דין הגדול שבירושלים היו יוצאין.

רבי יהודה אומר חמשה:

תנו רבנן [ספרי דברים פסקא רה]: '(דברים כא,ב) *ויצאו זקניך ושופטיך* [ומדדו אל הערים אשר סביבת החלל]*: 'זקניך' – שנים, 'ושופטיך' – שנים, ואין בית דין שקול* (אין עושין בית דין שיהא יכול ליחלק שוה בשוה, אלא שיהא הרוב לצד אחד, לקיים 'אחרי רבים להטות' (שמות כג,ב)) *- מוסיפין עליהן עוד אחד, הרי כאן חמשה - דברי רבי יהודה;*

*רבי שמעון אומר: 'זקניך' - שנים, ואין בית דין שקול - מוסיפין עליהן עוד אחד, הרי כאן שלשה*'.

ורבי שמעון נמי - הא כתיב 'ושופטיך'?

ההוא מיבעי ליה למיוחדין שבשופטיך (הנך דלשכת הגזית).

ורבי יהודה?

מ'זקני' 'זקניך' נפקא (מדמצי למיכתב 'זקני' וכתב 'זקניך' - מיוחדין שבזקניך).

ורבי שמעון?

אי כתב רחמנא 'זקני' - הוה אמינא אפילו זקני השוק (אע"פ שאינן סנהדרין); כתב רחמנא 'זקניך'; ואי כתב רחמנא 'זקניך' - הוה אמינא אפילו סנהדרי קטנה - כתב רחמנא 'ושופטיך' (זקנים שהם שופטים את ישראל): למיוחדין שבשופטיך.

ורבי יהודה גמר 'זקני' 'זקני' מזקני העדה (דסמיכת פר העלם דבר - ויקרא ד): מה להלן מיוחדין שבעדה אף כאן מיוחדין שבעדה (ואייתר ליה 'שופטיך' להביא עוד שנים).

אי גמר - לגמרה לכולה מילתא מהתם (דהא רבי יהודה התם נמי חמשה קאמר, ויליף לה מקראי, (בפרק קמא דסנהדרין), 'זקניך ושופטיך' למה לי?

אלא וי"ו 'ושופטיך' – (דריש רבי יהודה) למנינא (להביא עוד שנים) (כלומר: לא גמיר גזרה שוה, ואיצטריך 'שופטיך' לסנהדרי גדולה, כרבי שמעון).

ורבי שמעון?

(סוטה מה,א)

וי"ו לא משמע ליה.

~~(מאי קאמר רחמנא? המיוחדין שבשופטיך)~~.

אלא מעתה, [דברים כא,ב: ויצאו זקניך ושפטיך ומדדו אל הערים אשר סביבת החלל] 'ויצאו' שנים 'ומדדו' שנים - לרבי יהודה - הרי כאן תשעה, לרבי שמעון הרי כאן שבעה!?

ההוא מיבעי ליה לכדתניא: '*'ויצאו' - הן ולא שלוחיהן; 'ומדדו' - שאפילו נמצא בעליל לעיר* (במגולה, ופשוט שאין עיר קרובה כזו) *היו מודדין, שמצוה לעסוק במדידה*'.

מתניתין (דלא קתני מלך וכהן גדול) - דלא כרבי אליעזר בן יעקב, דתניא: '*רבי אליעזר בן יעקב אומר: 'זקניך' - זו סנהדרין, 'שופטיך' - זה מלך וכהן גדול: מלך - דכתיב* (משלי כט,ד) *מלך במשפט יעמיד ארץ* [ואיש תרומות יהרסנה]*; כהן גדול - דכתיב* (דברים יז,ט) *ובאת אל הכהנים הלוים ואל השופט אשר יהיה* [בימים ההם, ודרשת והגידו לך את דבר המשפט]'.

איבעיא להו: רבי אליעזר בן יעקב - במלך וכהן גדול הוא דפליג, אבל בסנהדרי - אי כרבי יהודה (חמשה) אי כרבי שמעון (שלשה) סבירא ליה (ולא בעי כולה סנהדרין)? או דלמא בסנהדרי נמי פליג: עד דאיכא כולה סנהדרי?

אמר רב יוסף: תא שמע: '*מצאן זקן ממרא* (לבית הדין הגדול) *אבי פגי* (שאינו נעשה ממרא אלא בבית דין של שבעים ואחד, כדיליף בפרק קמא דסנהדרין; כל שהוא בתוך היקף החיצון של ירושלים קרוי 'בי פאגי'; ולי נראה שהוא לשון חבישה, כמו שקורין ציגל"א של עיר, כמו 'חמור ובית פאגי' (בבא מציעא ט,א) בשטדידור"א - בית ראש של אפסר קורין כן) *והמרה עליהן* (כלומר: על מה ששאל מהם שם, ואמרו לו ההלכה - הלך לעירו והורה לעשות כדרך שהיה מורה בתחילה, דהוה ליה ממרא על פיהם)*; יכול תהא המראתו המראה? - תלמוד לומר* [דברים יז,ח: כי יפלא ממך דבר למשפט בין דם לדם בין דין לדין ובין נגע לנגע דברי ריבת בשעריך] *וקמת ועלית אל המקום* [אשר יבחר ה' אלקיך בו] *- מלמד שהמקום גורם* ('המקום' המיוחד למשפט, והוא לשכת הגזית)'.

דנפוק (מינייהו לבי פאגי) כמה (דאיצטריך לאשמועינן דפטור משום טעמא דחוץ לבית דין)?: אילימא דנפוק מקצתן - דלמא הנך דאיכא גואי כוותיה סבירא להו (ומהיכא תיתי לן חיובא דאיצטריך קרא למיפטריה)? אלא פשיטא דנפוק כולהו!

ולמאי [יצאו מלשכת הגזית]? אי לדבר הרשות - מי מצו נפקי? והכתיב (שיר השירים ז,ג) שררך אגן הסהר ('שררך' זה סנהדרין, שיושבת בטיבורה של ארץ ישראל; ' אגן הסהר' שעשויין כחצי לבנה עגולה בשורת ישיבתן, כדי שיהו כולן רואין זה את זה) אל יחסר המזג ('המזג' - כשיעור מזג: שני חלקים מים ואחד יין; ואף כאן צריך שישתייר שליש) [בטנך ערמת חטים סוגה בשושנים] - שאם נצרך אחד מהם לצאת, אם יש שם עשרים ושלשה כנגד סנהדרי קטנה – יוצא, ואם לאו אינו יוצא!? אלא פשיטא - לדבר מצוה; למאי? לאו למדידת עגלה, ורבי אליעזר בן יעקב היא?

אמר ליה אביי: לא! דלמא להוסיף על העיר (על ירושלים) ועל העזרות, כדתנן [סנהדרין פ"א מ"ה]: '*אין מוסיפין על העיר ועל העזרות אלא בבית דין של שבעים ואחד*'.

תניא כוותיה דרב יוסף (דאמר רבי אליעזר בן יעקב כולהו סנהדרי בעי): '*מצאן אבית פגי והמרה עליהן כגון שיצאו למדידת עגלה או להוסיף על העיר ועל העזרות - יכול תהא המראתו המראה? - תלמוד לומר 'וקמת ועלית' מלמד שהמקום גורם*'.

נמצא טמון בגל או תלוי באילן [או צף על פני המים - לא היו עורפין, שנאמר 'באדמה' - ולא טמון בגל; 'נופל' - ולא תלוי באילן; 'בשדה' - ולא צף על פני המים]:

לימא מתניתין (דיליף פרט לטמון) רבי יהודה היא, ולא רבנן, דתניא: [דברים כד,יט: כי תקצר קצירך בשדך] *ושכחת עומר בשדה* [לא תשוב לקחתו לגר ליתום ולאלמנה יהיה למען יברכך ה' אלקיך בכל מעשה ידיך] *פרט לטמון - דברי רבי יהודה, וחכמים אומרים: 'בשדה' - לרבות את הטמון* (לרבי יהודה משמע 'בשדה' - על פני השדה, ולרבנן משמע 'בתוך השדה').

אמר רב: אפילו תימא רבנן: (מענייניה דקרא צריכין למידרשיה) הכא מענייניה דקרא התם מענייניה דקרא, (והכא מענייניה דקרא תדרוש ליה ) דכתיב (גבי חלל) (דברים כא,א) *כי ימצא חלל* [באדמה אשר ה' אלקיך נתן לך לרשתה נפל בשדה, לא נודע מי הכהו] ('כי ימצא חלל' = כל) היכא דמשתכח (ואפילו טמון; הלכך על כרחך כי אתא) 'באדמה' - פרט לטמון (למעוטי טמון בא, דתדרוש ביה 'על פני האדמה', דאי לרבויי לא איצטריך); והתם מענייניה דקרא, דכתיב (דברים כד,יט) כי תקצור קצירך בשדך ושכחת עומר [בשדה לא תשוב לקחתו לגר ליתום ולאלמנה יהיה למען יברכך ה' אלקיך בכל מעשה ידיך] - שכחה דומיא דקציר: מה קציר בגלוי, אף שכחה בגלוי (והוה ממעט טמון ממשמעותא אי לאו דהדר רבייה:) - כתב רחמנא 'בשדה' לרבות את הטמון.

לרבי יהודה נמי תיפוק ליה משכחה דומיא דקציר?

אין הכי נמי; ואלא 'בשדה' למה לי? - מיבעי ליה לרבות שכחת קמה (שאם שכח זוית אחת לקצור - קאי עלה ב'לא תשוב לקחתו', והכי משמע: 'ושכחת עומר' או 'ושכחת בשדה').

ורבנן - שכחת קמה מנא להו?

נפקא להו מ'כי תקצור קצירך בשדך' (מ'בשדך ושכחת' - קרי ביה ששכח את קצת שדהו).

ורבי יהודה?

מיבעי ליה לכדרבי אבהו אמר רבי אלעזר, דאמר רבי אבהו אמר רבי אלעזר: '*פרט לשצפו עומרין לתוך שדה חבירו'* (שנשבה הרוח והרימה את העומרין מן הארץ, והציפתן לתוך שדה חבירו, ושכחן, כסבור שאינן שלו - נפקא מ'בשדך' - ולא בשדה חבירך, דלא הוו שכחה).

ורבנן?

מ'בשדה' - 'בשד**ך**' (מיעוטא ד'שדה חבירו' נפקא להו מדהוה ליה למכתב 'כי תקצור קצירך בשדה ושכחת', וכתיב 'בשד**ך**').

ורבי יהודה?

'בשדה' - 'בשדך' לא משמע ליה.

בעי רבי ירמיה: צפו עומרין לתוך שדהו (שהיו מוטלים על גבי אבן או עמוד או זו על זו) מהו? אויר שדה כשדה דמי או לאו כשדה דמי?

אמר ליה רב כהנא לרב פפי, ואמרי לה רב כהנא לרב זביד: תפשוט ליה מדרבי אבהו אמר רבי אלעזר, דאמר '*פרט לשצפו עומרין לתוך שדה חבירו*' (וקא סלקא דעתך 'צפו' – ממש: על גבי אבן או על גבי עמוד): ד'*חבירו*' – אִין, לתוך שדהו – לא!

וליטעמיך: '*לתוך שדה חבירו צפו*' (על גבי אבן הוא דמעיט) – אִין, (אבל) מונחין לא (מיעט)? והא בעינן 'בשדך' וליכא!? אלא (הא דקאמר '*צפו*' לאו דוקא, צפו על שום דבר קאמר דאפילו מונחים על גבי קרקע נמי קאמר אינו שכחה) '*לתוך שדה חבירו*' - ואפילו מונחין, והאי דקאמר '*צפו*' - דלא משכחת לה (עומרין לתוך שדה חבירו) אלא בצפו (שהרוח מצפתן על הארץ ומביאתן לשם).

תא שמע: '*עומר שהחזיק בו להוליכו לעיר* (סלקא דעתא השתא דאורחא דמילתא נקט ולאו דוקא) *והניחו על גבי חבירו, ושכחו - התחתון שכחה והעליון אינו שכחה. רבי שמעון בן יהודה אומר משום רבי שמעון: שניהם אינן שכחה: התחתון מפני שהוא טמון והעליון מפני שהוא צף.*' עד כאן לא פליגי אלא בתחתון, אבל בעליון - דברי הכל לא הואי שכחה!

שאני התם: כיון דאחזיק ביה - זכה ביה (ותו לא הוי שכחה, דבעינן 'שכוח מעיקרו', כדאמר בבא מציעא בפרק קמא (יא,א)).

אי הכי מאי איריא '*על גבי חבירו*'? אפילו בשדה נמי!

אין הכי נמי, והאי דקתני 'על גבי חבירו' - משום תחתון.

והא – '*מפני שהוא צף*' קאמר [ולא 'משום שכבר זכה בו', ועוד: הרי כעת הוא 'מונח על גבי חבירו' ואינו צף]?

אימא 'מפני שהוא **כ**צף' (שהוא פטור על שהחזיק בו כאילו היה עודנו צף מעל הקרקע ומונח בידו).

אמר אביי (יום אחד היה דעתו צלולה, אמר): הריני (כאן בפומבדיתא) כבן עזאי בשוקי טבריא (מוכן להשיב דבר לשואל בעומק ובחריפות כבן עזאי שהיה חריף ודורש בשוקי טבריא).

אמר ליה ההוא מדרבנן לאביי: שני חללים זה על גבי זה (והאחד משוך להלן מחבירו מעט, ואם תמדוד מזה יקרב לעיר אחת ואם תמדוד מחבירו יקרב לעיר אחרת) - מהיכן הוא מודד? מין במינו הוי טמון, ומין במינו לא הוי צף, ומעליון מודד? או דלמא מין במינו הוי צף, ומין במינו לא הוי טמון, ומתחתון מודד? או דלמא מין במינו הוי טמון ומין במינו הוי צף, ולא מתחתון מודד ולא מעליון מודד (והוא הדין דמיבעיא ליה נמי 'או דלמא מין במינו לא הוי טמון, מין במינו לא הוי צף' ומשניהם מודד\*, אלא שהוא בכלל אלו)?

[\*אם מודד משניהם, ואם יש הפרש בתוצאה: למת זה עיר א' ולמת אחר עיר ב' - שני הערים יביאו, כל עיר על המת הקרוב לו.]

אמר ליה:

(סוטה מה,ב)

תניתוה (לחדא מינייהו: דפלוגתא היא בטמון, אבל 'צף' - לא פשט לה מינה, דהא אוקימנא טעמא דעליון משום דאחזיק ביה הוא, ו'צף' לא ידעינן מאי הוי עלה): '*עומר שהחזיק בו להוליכו לעיר, והניחו על גבי חבירו ושכחו - התחתון שכחה והעליון אינו שכחה; רבי שמעון בן יהודה אומר משום רבי שמעון: שניהן אינן שכחה: התחתון מפני שהוא טמון, והעליון מפני שהוא צף*' [וכן לענין שני מתים, אין מקיימים דין עגלה ערופה לדברי רבי שמעון, ולדברי תנא קמא ימדדו מן התחתון].

סברוה (רבנן דבי מדרשא דבעו למיפשט מינה דפלוגתא בטמון, דמין במינו הוא) דהני תנאי (אפילו תנא קמא, דאמר 'תחתון שכחה') כרבי יהודה סבירא להו, דאמר 'בשדה' - פרט לטמון (וטעמא [טעם המחלוקת] משום [הסברה] דמין במינו לא הוי טמון): מאי לאו בהא קא מיפלגי: דמר סבר 'מין במינו הוי טמון' ומר סבר 'לא הוי טמון'!

לא! אי כרבי יהודה סבירא להו [פרט לטמון], דכולי עלמא מין במינו הוי טמון, והכא בפלוגתא דרבי יהודה ורבנן קמיפלגי: דרבנן כרבנן [שהתחתון שכחה, אף על פי שהוא טמון, שלשיטתם יש שכחה בטמון בשדה], ורבי שמעון בן יהודה כרבי יהודה [שהואיל והתחתון טמון - אינו שכחה שהרי לשיטתם אין שכחה בטמון בשדה, וכן ימדדו דוקא מהמת העליון]!

אי הכי - מאי איריא '*על גבי חבירו*'? אפילו בעפר ובצרור נמי!

אין הכי נמי, ולהודיעך כחו דרבי יהודה, דאמר אפילו מין במינו הוי טמון.

תנו רבנן: '[דברים כא,א: כי ימצא חלל באדמה אשר ה' אלקיך נתן לך לרשתה נפל בשדה, לא נודע מי הכהו] *'חלל' - ולא חנוק* ('חלל' לא מקרי אלא בכלי ברזל כעין חרב)*, 'חלל' - ולא מפרפר, 'באדמה' - ולא טמון בגל, 'נופל' - ולא תלוי באילן, 'בשדה' - ולא צף על פני המים; רבי אלעזר אומר: בכולן* (ואפילו מפרפר צף וטמון ותלוי)*, אם היה חלל – עורפין*'.

תניא: '*אמר רבי יוסי בר יהודה: אמרו לו לר"א: אי אתה מודה שאם היה חנוק ומוטל באשפה* (דלא הוי צף, ולא טמון, ולא תלוי) *-* (ואפילו הכי) *שאין עורפין* (ד'חלל' קבעי, אלמא קרא - כדכתיב בעית:) - אלמא 'חלל' ולא חנוק, הכא נמי 'באדמה' ולא טמון בגל, 'נופל' - ולא תלוי באילן, 'בשדה' - ולא צף על גבי מים.

ור"א?

חלל יתירא כתיב ('הקרובים אל החלל' ועוד 'חלל'ים טובא (פסוקים ב ו-ג), למדרש 'חלל' דוקא ולא חנוק).

נמצא סמוך לספר או לעיר שרובה עובדי כוכבים [או לעיר שאין בה בית דין - לא היו עורפין]:

דכתיב 'כי ימצא' - פרט למצוי (תדיר, כגון ספר, או עיר שרובה עובדי כוכבים).

או לעיר שאין בה בית דין:

דבעינא 'זקני העיר' וליכא.

אין מודדין אלא לעיר [שיש בה בית דין]':

פשיטא: כיון דתנא '*לעיר שאין בה בית דין*' אנא ידענא דאין מודדין אלא לעיר שיש בה בית דין!?

הא קא משמע לן, כדתניא: '*מנין שאם נמצא סמוך לעיר שאין בה בית דין - שמניחין אותה ומודדין לעיר שיש בה בית דין* (והכי קאמר 'נמצא סמוך לעיר שאין בה בית דין - אין מודדין לה, אלא לעיר שיש בה בית דין מודדין; איזו היא? - עיר שיש בה בית דין קרובה לו; ואי לא הדר תניא - הוה אמינא אין מודדין כלל)*? - תלמוד לומר* [דברים כא,ג: והיה העיר הקרבה אל החלל] *ולקחו זקני העיר ההיא* [עגלת בקר אשר לא עבד בה אשר לא משכה בעל] *מכל מקום* (דהאי 'העיר' - קרא יתירא הוא, דמצי למכתב 'והיתה העיר הקרובה אל החלל, ולקחו זקניה עגלת בקר').

משנה:

נמצא מכוון (מצומצם) בין שתי עיירות (שאין זו קרובה לו מזו אפילו כמלא חוט) - שתיהן מביאות שתי עגלות - דברי רבי אליעזר.

ואין ירושלים מביאה עגלה ערופה (מפרש טעמא בגמרא).

נמצא ראשו במקום אחד וגופו במקום אחר - מוליכין הראש אצל הגוף (בגמרא מפרש למאי הלכתא מוליכין) - דברי רבי אליעזר.

רבי עקיבא אומר: הגוף אצל הראש.

מאין היו מודדין?

רבי אליעזר אומר: מטיבורו.

רבי עקיבא אומר: מחוטמו.

רבי אליעזר בן יעקב אומר: ממקום שנעשה חלל: מצוארו.

גמרא:

מאי טעמא דרבי אליעזר?

קסבר אפשר לצמצם (אפשר לכוין המדה, ואמת מדדו, שאין זו קרובה לו מזו כלל, והוו להו שתיהן קרובות), ו'קרובה' (וקסבר נמי 'קרובה' דכתיב בקרא) - ואפילו קרובות (במשמע, כמו 'ובהמה רבה' (יונה ד,יא)). (דאי סלקא דעתך אי אפשר לצמצם - אין כאן קרובה אלא אחת, ואנן הוא דלא ידעינן הי מינייהו, והוה ליה למימר יביאו עגלה בשותפות ויַתנוּ: "אם שלנו קרובה חלקכם יהא קנוי לנו, ואם עירכם קרובה - חלקנו יהא קנוי לכם")

ואין ירושלים מביאה עגלה ערופה:

דאמר קרא [דברים כא,א: כי ימצא חלל באדמה אשר ה' אלקיך נתן לך לרשתה נפל בשדה, לא נודע מי הכהו] 'לרשתה', וקסבר ירושלים לא נתחלקה לשבטים.

נמצא ראשו במקום [אחד וגופו במקום אחר - מוליכין הראש אצל הגוף - דברי רבי אליעזר. רבי עקיבא אומר: הגוף אצל הראש]:

במאי קמפלגי?: אילימא לענין מדידה קמיפלגי (קאמר 'יביאו הראש אצל הגוף', דממקום שנמצא הגוף שם צריך למדוד, ויביאו הראש לכאן), הא מדקתני סיפא '*מאין היו מודדין*' - מכלל דרישא לא במדידה עסקינן.

אמר רבי יצחק: במת מצוה קנה מקומו קמיפלגי, והכי קאמר: לקוברו (שם) - קנה מקומו (דזה אחד מעשרה תנאים שהתנה יהושע בפרק מרובה (בבא קמא פא,א)); והיכא ד'*נמצא ראשו במקום אחד וגופו במקום אחר - מוליכין הראש אצל הגוף - דברי רבי אליעזר; רבי עקיבא אומר: הגוף אצל הראש*'.

במאי קמיפלגי?

מר סבר: גופיה בדוכתיה נפיל, רישא דנאדי ונפיל, ומר סבר: רישא היכא דנפיל נפיל, גופא הוא דרהיט אזיל.

מאין היו מודדין [? רבי אליעזר אומר: מטיבורו. רבי עקיבא אומר: מחוטמו. רבי אליעזר בן יעקב אומר: ממקום שנעשה חלל: מצוארו]:

במאי קמיפלגי?

מר סבר עיקר חיותא באפיה (הלכך עיקר חלל מיקרי, ומודדין מיניה, כדכתיב 'אל הערים אשר סביבות החלל'), ומר סבר עיקר חיותא בטיבוריה.

לימא כי הני תנאי:

'*מהיכן הולד נוצר? מראשו, וכן הוא אומר* [תהלים עא,ו: עליך נסמכתי מבטן] *ממעי אמי אתה גוזִי* [בך תהלתי תמיד] (אתה – מראשי: יצרת ראשי תחילה; ד'גוזי' לישנא דרישא)*, ואומר* (ירמיהו ז,כט) *גָזִּי נזרך* (שער ראשך תלשי וגלי ראשך) *והשליכי* [ושאי על שפים קינה, כי מאס ה' ויטש את דור עברתו]*;*

*אבא שאול אומר: מטיבורו, ומשלח שרשו אילך ואילך*'.

אפילו תימא אבא שאול (כרבי עקיבא סבירא ליה): עד כאן לא קאמר אבא שאול אלא לענין יצירה, דכי מיתצר ולד - ממציעתיה מיתצר, אבל לענין חיותא - דכולי עלמא באפיה הוא, דכתיב (בראשית ז,כב) כל אשר נשמת רוח חיים באפיו [מכל אשר בחרבה מתו].

רבי אליעזר בן יעקב אומר: ממקום שנעשה חלל: מצוארו:

מאי טעמא דרבי אליעזר בן יעקב (דאמר: מן הצואר הוא קרוי חלל)?

כדכתיב [יחזקאל כא,לד: בחזות לך שוא בקסם לך כזב] לתת אותך אל צוארי חללי רשעים [אשר בא יומם בעת עון קץ] (והלכך ממנו מודדין, כדכתיב אל החלל).

משנה:

נפטרו זקני ירושלים והלכו להן (שאין עליהם אלא למדוד, כדכתיב 'ויצאו זקניך ושופטיך ומדדו'); זקני אותה העיר מביאין עגלת בקר אשר לא משכה בעול - ואין המום פוסל בה - ומורידין אותה לנחל איתן.

'איתן' - כמשמעו: קשה;

אף על פי שאינו איתן – כשר (דלא כתיב ביה עיכובא, ולא נאמר אלא למצוה);

ועורפין אותה בקופיץ (כמין סכין גדול) מאחוריה (ממול עורפה) ומקומה אסור (לעולם) מלזרוע ומלעבוד, ומותר לסרוק שם פשתן ולנקר שם אבנים (דוקא נקט עבודה שאינה בגופה של קרקע, כדמפרש בגמרא).

זקני אותה העיר רוחצין את ידיהן במים במקום עריפה של עגלה, ואומרים "ידינו לא שפכה את הדם הזה ועינינו לא ראו" [דברים כא,ז]:

וכי על דעתינו עלתה שזקני בית דין שופכי דמים הן? אלא שלא בא על ידינו ופטרנוהו <בלא מזון> (בגמרא מפרש בלא מזונות, והיינו 'ידינו לא שפכו': לא נהרג על ידינו שפטרנוהו בלא מזונות, והוצרך ללסטם את הבריות ועל כך נהרג), ולא ראינוהו והנחנוהו <בלא לוייה> (יחידי, בלא חבורה, והיינו 'ועינינו לא ראו').

(סוטה מו,א)

[המשך המשנה]

והכהנים (כדכתיב לעיל 'ונגשו הכהנים בני לוי' ולא פירש על מי הם נגשים) אומרים (דברים כא,ח) 'כפר לעמך ישראל אשר פדית ה' ואל תתן דם נקי בקרב עמך ישראל'

לא היו צריכין לומר [סוף הפסוק] 'ונכפר להם הדם' (כלומר: 'ונכפר' דכתיב בקרא - לאו א'וענו ואמרו' קאי שיהא אף זה בכלל אמירה) אלא (מילתא באנפי נפשה היא:) רוח הקודש מבשרתן (בישר את ישראל על ידי משה רבינו): אימתי שתעשו ככה - הדם מתכפר להם (לכשיעשו כן - 'ונכפר להם הדם').

גמרא:

ויהא מום פוסל בעגלה מקל וחומר: ומה פרה (אדומה, אין שיעור לשנותיה), שאין השנים פוסלות בה - מום פוסל בה (דכתיב בפרה אדומה אין בה מום (במדבר יט,ב)), עגלה, ששנים פוסלות בה (בת שנתה היא, ואם עברה שנתה – פסולה, דכל מקום שנאמר בתורה 'עגל' סתם - בן שנה הוא, דיליף מ'ועגל וכבש בני שנה' [ויקרא ט,יג])- אינו דין שיהא מום פוסל בה!?

שאני התם דאמר קרא '[במדבר יט,ב: זאת חקת התורה אשר צוה ה' לאמר: דבר אל בני ישראל ויקחו אליך פרה אדמה תמימה] אשר אין בה מום [אשר לא עלה עליה על] - **בהּ** (- מיעוט) מום פוסל, ואין מום פוסל בעגלה.

אלא מעתה (דכל היכא דכתב 'בהּ' - מיעוטא הוא, ולא גמרינן מיניה בקל וחומר) לא יהו שאר עבודות פוסלות בה (בפרה, דהא 'עול' בלבד כתיב בה, אלא דגמר לה בקל וחומר מעגלה, דכתיב (דברים כא,ג) 'אשר לא עובד בּה' - כל עבודות במשמע; ואי 'בהּ' מיעוטא - לא נגמר מיניה)!? אלמה אמר רב יהודה אמר רב: 'הניח עליה (על פרה) עודה (אגודה) של שקין – פסולה (ואף על גב דלאו עול הוא, ובעלייה לחודיה מיפסלא, כדכתיב בפרה, במלאכת עול האמורה בה 'אשר לא עלה' [במדבר יט,ב] - בעלייה לחודה, ואפילו שלא משכה), ובעגלה - עד שתמשוך' (שתטלטל המשא מעט, דבעגלה כתיב 'אשר לא משכה' [דברים כא,ג])?

(ולקמן פריך: כיון דשאר עבודות בפרה לא כתיבי, ומעגלה ילפינן - אמאי מיפסל בעלייה לחודה דשאר משאוי שאינו עול ממש? מכל מקום שמע מינה דגמר פרה מעגלה בקל וחומר בשאר עבודות, ואף על גב דכתיב בה מיעוטא;)

שאני פרה, דילפינן עול עול מעגלה [בפרה: במדבר יט,ב: זאת חקת התורה אשר צוה ה' לאמר: דבר אל בני ישראל ויקחו אליך פרה אדמה תמימה אשר אין בה מום אשר לא עלה עליה עֹל; בעגלה: [דברים כא,ג: והיה העיר הקרבה אל החלל ולקחו זקני העיר ההוא עגלת בקר אשר לא עבד בה אשר לא משכה בעֹל] (וכיון דגזירה שוה מופנה היא - הוה ליה כמאן דכתיב בגופה, ומיעוטא ד'בהּ' דריש ליה לדרשא אחרינא כדלקמן).

עגלה נמי - תיתי 'עול' 'עול' מפרה (למום)?

הא - מיעט רחמנא 'בה'.

בעגלה נמי כתיב 'בה'!?

ההוא מיבעי ליה למעוטי קדשים, דלא פסלה בהו עבודה (מהקרבה אבל פרה לא ממעטא, דאתיא מגזרה שוה): סלקא דעתך אמינא ליתי בקל וחומר מעגלה: ומה עגלה, שאין מום פוסל בה, עבודה פוסלת בה – קדשים, שמום פוסלת בהן, אינו דין שעבודה פוסלת בהן!

איכא למיפרך: מה לעגלה שכן שנים פוסלות בה!

אטו קדשים מי ליכא דפסלי בהו שנים (והרי פסח וחטאת דכתיב בהו בני שנתן)? כי איצטריך קרא ('בה') - להנך קדשים דפסלה בהו שנים (למעטינהו מפסול עבודה להכי איצטריך דאי לא מעטינהו הוו גמרי בקל וחומר מעגלה)!

וקדשים דלא פסלה בהו עבודה - מהכא נפקא?

מהתם נפקא: (ויקרא כב,כב) עורת או שבור או חרוץ או יבלת או גרב או ילפת לא תקריבו אלה לה' [ואשה לא תתנו מהם על המזבח לה'] - אֵלֶה אי אתה מקריב, אבל אתה מקריב קדשים שנעבדה בהן עבודה!

איצטריך: סלקא דעתך אמינא 'הני מילי היכא דעבד בהן עבודת היתר, אבל עבודת איסור (כגון בשבת או כלאים בשור וחמור) אימא ליתסרו' – צריכא.

והא נמי מהכא נפקא?

(ויקרא כב,כה) ומיד בן נכר לא תקריבו את לחם אלהיכם [מכל אלה, כי משחתם בהם מום בם לא ירצו לכם] – 'מכל אלה' אלה אי אתה מקריב, אבל אתה מקריב קדשים שנעבדה בהן עבודה (עבודת איסור נמי מהאי קרא נפקא, דכיון דתרי קראי כתיבי - על כרחיך חד מינייהו לעבודת איסור)!?

איצטריך: סלקא דעתך אמינא הני מילי היכא דעבד בהן כשהן חולין, אבל עבד בהן כשהן קדשים אימא ליתסרו -

צריכא.

גופא אמר רב יהודה אמר רב: הניח עליה [על פרה אדומה] עודה של שקין פסולה, ובעגלה - עד שתמשוך.

מיתיבי (גבי פרה תניא [ספרי במדבר פסקא קנג]): '[במדבר יט,ב: זאת חקת התורה אשר צוה ה' לאמר: דבר אל בני ישראל ויקחו אליך פרה אדמה תמימה אשר אין בה מום אשר לא עלה עליה] עֹל *- אין לי אלא עול, שאר עבודות מנין? אמרת קל וחומר: ומה עגלה, שאין מום פוסל בה - שאר עבודות פוסלות בה* (דכתיב 'אשר לא עובד בה')*, פרה, שמום פוסל בה - אינו דין ששאר עבודות פוסלין בה!*

*ואם נפשך לומר* (ואם יש לך להשיב על קל וחומר זה - צא ולמד בגזירה שוה)*: נאמר כאן 'עול'* [במדבר יט,ב: זאת חקת התורה, אשר צוה ה' לאמר: דבר אל בני ישראל ויקחו אליך פרה אדמה תמימה אשר אין בה מום אשר לא עלה עליה על] *ונאמר להלן 'עול'* [דברים כא,ג: והיה העיר הקרבה אל החלל ולקחו זקני העיר ההוא עגלת בקר אשר לא עבד בה אשר לא משכה בעל]*: מה להלן* [עגלה] *שאר עבודות פוסלות בה - אף כאן* [פרה] *שאר עבודות פוסלות*'.

מאי '*אם נפשך לומר*'? (מאי הוה לך למיפרך דשבקה תנא לאורחיה ויליף בגזירה שוה?)

וכי תימא 'איכא למיפרך: מה לעגלה שכן שָׁנים פוסלות בה, אי נמי קדשים יוכיחו שמום פוסל בהן ואין עבודה פוסלת בהן' – '*נאמר כאן* [בפרה] *'עול' ונאמר להלן* [בעגלה] *'עול'* (והאי 'עול' יתירא הוא, דהא בכלל שאר עבודות הוא)*: מה להלן שאר עבודות אף כאן שאר עבודות*'.

וממקום שבאתה: מה להלן עד שתמשוך אף כאן עד שתמשוך?

('*וממקום שבאת*' לאו תנא קתני לה, אלא תיובתיה קא מפרש ואזיל גמרא: דקא מותיב לרב יהודה דאמר לעיל 'שאר משאות פוסל בפרה - בעלייה בעלמא' והא - כיון דשאר משאוי בפרה לא כתיב, ומעגלה יליף לה בגזירה שוה - וממקום שבאת משם יש לך ללמד נמי: דמה עגלה - עד שתמשוך, אף פרה - בשאר משאות דילפינן מעגלה - עד שתמשוך)!

תנאי היא: דאיכא דמייתי לה מעגלה, איכא דמייתי לה מגופה דפרה, דתניא [בפרה]: '[במדבר יט,ב: זאת חקת התורה אשר צוה ה' לאמר: דבר אל בני ישראל ויקחו אליך פרה אדמה תמימה אשר אין בה מום אשר לא עלה עליה] *עול - אין לי אלא עול, שאר עבודות מנין? - תלמוד לומר: אשר לא עלה עליה עול - מכל מקום* (דריש ליה בלא 'עול': מדלא כתיב 'אשר לא עלה עול עליה' ותו הדר כתיב 'עול' – לדרשא, כדדרשינא ואזיל)*;*

*אם כן מה תלמוד לומר 'עול'?*

*עול פוסל בין בשעת עבודה בין שלא בשעת עבודה* (ואפילו הניחו עליה להקל משא מידו ולא למשוך)*, שאר עבודות אין פוסלות אלא בשעת עבודה*' (כלומר: שעבודה זו לצורך היא, אבל אקראי בעלמא - שהניח שק עליה ולא להוליכו אלא אקרי ואותיב - לא פסלה).

ואימא 'אשר לא עלה עליה' - כלל, 'עול' – פרט, כלל ופרט אין בכלל אלא מה שבפרט: עול - אִין, מידי אחרינא – לא!?

'אשר' - רבויא הוא.

ותניא נמי גבי עגלה כי האי גוונא: '[דברים כא,ג: והיה העיר הקרבה אל החלל ולקחו זקני העיר ההוא עגלת בקר אשר לא עבד בה אשר לא משכה] *בעֹל - אין לי אלא עול, שאר עבודות מנין?*

*תלמוד לומר 'אשר לא עובד בה' – מכל מקום;*

*אם כן מה תלמוד לומר: 'עול'?*

*עול פוסל בין בשעת עבודה בין שלא בשעת עבודה, שאר עבודות אין פוסלות אלא בשעת עבודה*'.

ואימא 'אשר לא עובד בה' – כלל, 'עול' – פרט: כלל ופרט אין בכלל אלא מה שבפרט: עול – אִין, מידי אחרינא – לא?

'אשר' - רבויא הוא.

אמר רבי אבהו: בעי מיניה מרבי יוחנן: משיכת עול בכמה (לפסול בעגלה)?

אמר ליה: כמלא עול.

איבעיא להו: לארכו או לרחבו?

אמר להו ההוא מרבנן, ורבי יעקב שמיה: לדידי מפרשא לי מיניה דרבי יוחנן: משיכת עול לרחבו טפח.

ולימא 'טפח'?

הא קא משמע לן: שיעורא דעול טפח הוי.

למאי נפקא מינה?

למקח וממכר.

אמר רבי יוחנן בן שאול: '*מפני מה אמרה תורה הביא עגלה בנחל? - אמר הקב"ה: יבא דבר שלא עשה פירות* (עגלה בת שנתה לא ילדה)*, ויערף במקום שאין עושה פירות* (נחל איתן קשה)*, ויכפר על מי שלא הניחו לעשות פירות* (שהרגוהו)'.

מאי '*פירות*'? אילימא פריה ורביה - אלא מעתה אזקן ואסריס הכא נמי דלא ערפינן?!

אלא [תקן דברי רבי יוחנן בן שאול: במקופ 'פירות' גרוס] 'מצות'.

ומורידין אותה אל נחל איתן:

'*איתן*' כמשמעו: קשה:

תנו רבנן: '*מנין ל'איתן' שהוא קשה* [ספרי דברים פסקא רז]*?*

*שנאמר:*

(סוטה מו,ב)

[במדבר כד,כא: וירא את הקיני וישא משלו ויאמר:] *איתן מושבך ושים בסלע קנך* (אלמא איתן הוא סלע)*, ואומר* (מיכה ו,ב) *שמעו הרים את ריב ה' והאיתנים מוסדי ארץ* [כי ריב לה' עם עמו ועם ישראל יתוכח] ('מוסדי ארץ' הם הרים, וכל הר - של אבנים הוא)*;*

*אחרים אומרים: מנין לאיתן שהוא ישן* (ולא שהובא קרקעיתו מחדש מקרקע אחריתי)*?*

*שנאמר* [ירמיהו ה,טו: הנני מביא עליכם גוי ממרחק בית ישראל נאם ה'] *גוי איתן הוא גוי מעולם הוא* [גוי לא תדע לשנו ולא תשמע מה ידבר] ('גוי מעולם הוא' היינו ישן).

ועורפין אותה בקופיץ מאחוריה:

מאי טעמא?

גמר עריפה עריפה מחטאת העוף (דכתיב בה 'ממול ערפו' (ויקרא ה,ח)).

ומקומה אסור מלזרוע ומליעבד:

תנו רבנן: [דברים כא,ד: והורדו זקני העיר ההוא את העגלה, אל נחל איתן] אשר לא יֵעָבֵד בו ולא יִזָּרֵעַ [וערפו שם את העגלה בנחל] *– לשעבר* [ספרי דברים פסקא רז]*, דברי רבי יאשיה*; רבי יונתן אומר: להבא.

רבא אמר: להבא, דכולי עלמא לא פליגי (דהא כתיב 'ולא יזרע' - משמע להבא, מדלא כתיב 'ואשר לא יזרע' דלהוי משמע לשעבר), דכתיב 'ולא יִזָּרֵעַ'; כי פליגי לשעבר: רבי יאשיה סבר מי כתיב 'ולא יעובד'? (אי הוה כתיב 'אל נחל איתן ולא יעֻבד בו' הוה משמע להבא, אבל השתא דכתיב 'לא יֵעָבֵד' - משמע לשעבר, ד'אשר' לאו לשון צַוָאָה הוא);

ורבי יונתן?

מי כתיב 'אשר לא נעבד'?

ורבי יאשיה?

'אשר' - לשעבר משמע (אף על גב ד'לא יעֻבד' - להבא משמע, הני מילי בלאו 'אשר', אבל השתא דכתיב 'אשר' - על כרחיך מוכח עלה דלשעבר הוא).

ורבי יונתן?

'אשר' - רבויא הוא (לא בא אלא לרבות כל עבודות, כדלקמן, דלא תדרשיה בכלל ופרט).

ומותר לסרוק שם פשתן ולנקר שם אבנים:

תנו רבנן: [דברים כא,ד: והורדו זקני העיר ההוא את העגלה אל נחל איתן] *אשר לא יֵעָבֵד בו ולא יִזָּרֵעַ* [וערפו שם את העגלה בנחל] *- אין לי אלא זריעה, שאר עבודות מנין?*

*תלמוד לומר 'אשר לא יֵעָבֵד בו' - מכל מקום.*

*אם כן מה תלמוד לומר 'ולא יִזָּרֵעַ'?*

*לומר לך: מה זריעה מיוחדת, שהיא בגופה של קרקע - אף כל שהוא בגופה של קרקע, יצא סריקת פשתן וניקור אבנים שאינן בגופה של קרקע*'.

ואימא 'אשר לא יעבד בו' – כלל, 'ולא יזרע' – פרט: כלל ופרט אין בכלל אלא מה שבפרט: זריעה אין, מידי אחרינא לא!?

'אשר' - רבויא הוא.

זקני העיר רוחצין ידיהן כו':

תנו רבנן: '(דברים כא,ו) *וכל זקני העיר ההיא הקרובים אל החלל ירחצו את ידיהם על העגלה הערופה בנחל; שאין תלמוד לומר 'הערופה'; ומה תלמוד לומר 'הערופה'? - על מקום עריפתה של עגלה;*

*ואמרו 'ידינו לא שפכו את הדם הזה ועינינו לא ראו';*

*וכי על לבנו עלתה שבית דין שופכין דמים? אלא לא בא לידינו ופטרנוהו בלא מזונות, ולא ראינוהו והנחנוהו בלא לויה*.

תניא: '*היה רבי מאיר אומר: כופין* (את מי שאינו רוצה ללוות את חבירו לדרך) *ללויה* (שילוהו)*, ששכר הלויה אין לה שיעור, שנאמר* (שופטים א,כד) *ויראו השומרים איש יוצא מן העיר ויאמרו לו הראנו נא את מבוא העיר ועשינו עמך חסד', וכתיב* (שופטים א,כה) *ויראם את מבוא העיר* [ויכו את העיר לפי חרב, ואת האיש ואת כל משפחתו שלחו]*; ומה חסד עשו עמו? - שכל אותה העיר הרגו לפי חרב ואותו האיש ומשפחתו שלחו;*

(שופטים א,כו) וילך האיש ארץ החתים ויבן עיר ויקרא שמה לוז היא שמה עד היום הזה' (סיפיה דקרא 'היא שמה עד היום הזה', ומיניה יליף דלא נתבלבלה ולא חרבה, כדאמרינן: כל מקום שנאמר 'עד היום הזה' - לעולם ולעולמי עולמים הוא).

תניא: '*היא לוז שצובעין בה תכלת, היא לוז שבא סנחריב ולא בלבלה, נבוכדנצר ולא החריבה, ואף מלאך המות אין לו רשות לעבור בה, אלא זקנים שבה - בזמן שדעתן קצה עליהן - יוצאין חוץ לחומה והן מתים; והלא דברים קל וחומר: ומה כנעני זה, שלא דיבר בפיו* (דלא כתיב אלא 'ויראם' באצבעו או בעקמימות שפתים, כדלקמן) *ולא הלך ברגליו - גרם הצלה לו ולזרעו* (כדאמרינן שאין מלאך המות שולט בהם) *עד סוף כל הדורות, מי שעושה לויה ברגליו - על אחת כמה וכמה*'.

במה הראה להם?

חזקיה אמר: בפיו עקם להם.

רבי יוחנן אמר: באצבעו הראה להם.

תניא כוותיה דרבי יוחנן: '*בשביל שכנעני זה הראה באצבעו גרם הצלה לו ולזרעו עד סוף כל הדורות*'.

אמר רבי יהושע בן לוי: המהלך בדרך, ואין לו לויה - יעסוק בתורה, שנאמר (משלי א,ט) כי לוית חן הם לראשך וענקים לגרגרותיך.

ואמר רבי יהושע בן לוי: בשביל ארבעה פסיעות שלוה פרעה לאברהם, שנאמר (בראשית יב,כ) *ויצו עליו פרעה אנשים* [וישלחו אֹתו ואת אשתו ואת כל אשר לו] - נשתעבד בבניו ארבע מאות שנה, שנאמר [בראשית טו,יג: ויאמר לאברם: ידע תדע כי גר יהיה זרעך בארץ לא להם] ועבדום וענו אותם ארבע מאות שנה.

אמר רב יהודה אמר רב: כל המלוה את חבירו ארבע אמות בעיר אינו ניזוק (אותו היוצא לדרך).

בינא אלויה לרבא בר יצחק ארבע אמות בעיר. מטא לידיה היזיקא - ואיתציל.

תנו רבנן: '*הרב לתלמיד - עד עיבורה של עיר* (שהוא יוצא ממנה, והוא בבית החיצון שבתוך שבעים אמה ושירים לבתי העיר)*; חבר לחבר - עד תחום שבת; תלמיד לרב - אין לו שיעור*'.

וכמה?

אמר רב ששת: עד פרסה.

ולא אמרן אלא רבו שאינו מובהק, אבל רבו מובהק - שלשה פרסאות.

רב כהנא אלויה לרב שימי בר אשי מפום נהרא עד בי ציניתא דבבל (מקום הוא, ובו דקלים הרבה, כמו 'ציני הר הברזל' (סוכה כט,ב)); כי מטו התם - אמר ליה: ודאי דאמריתו הני ציניתא דבבל משני אדם הראשון איתנהו! אמר ליה: אדכרתן מלתא דאמר רבי יוסי ברבי חנינא: מאי דכתיב [ירמיהו ב,ו: ולא אמרו איה יקוק המעלה אתנו מארץ מצרים המוליך אתנו במדבר בארץ ערבה ושוחה בארץ ציה וצלמות] בארץ לא עבר בה איש ולא ישב אדם שם; וכי מאחר שלא עבר - היכן ישב? ~~<ומאחר שלא ישב היכן עבר>~~

אלא ארץ שגזר עליה אדם הראשון לישוב – נתישבה; ארץ שלא גזר עליה אדם הראשון - לא נתישבה (והיינו 'לא ישב אדם שם' - לא גזר אדם הראשון יישוב שם; והיינו דאמרי אינשי 'איתנהו משני אדם הראשון': שגזר עליו אדם הראשון יישוב דקלים ולא יישוב אחר).

רב מרדכי אלויה לרב אשי מהגרוניא ועד בי כיפי, ואמרי לה עד בי דורא.

אמר רבי יוחנן משום רבי מאיר: '*כל שאינו מלוה ומתלוה - כאילו שופך דמים, שאילמלי ליווהו אנשי יריחו לאלישע - לא גירה דובים לתינוקות, שנאמר* (מלכים ב ב,כג) *ויעל משם בית אל והוא עלה בדרך ונערים קטנים יצאו מן העיר ויתקלסו בו ויאמרו לו "עלה קרח עלה קרח"'; אמרו לו: עלה שהקרחת עלינו את המקום* (שכשהיו המים הרעים - היתה פרנסתינו להביא מים ולמכור)'.

מאי 'ונערים קטנים' ['נערים' אינם 'קטנים']?

אמר רבי אלעזר: שמנוערים מן המצות; 'קטנים' - שהיו מקטני אמנה (שהיו דואגים שפסקה פרנסתם בשביל שנתרפאו המים).

תנא: '*נערים היו, ובזבזו עצמן כקטנים*'.

מתקיף לה רב יוסף: ודלמא (קטנים ממש הוו) על שם מקומן (נקראו 'נערים': שהיו מן נעורן)? מי לא כתיב (מלכים ב ה,ב) וארם יצאו גדודים וישבו מארץ ישראל נערה קטנה [ותהי לפני אשת נעמן], וקשיא לן: 'נערה' ו'קטנה', ואמר רבי פדת [אביו של רבי אלעזר] 'קטנה דמן נעורן'!?

התם לא מפרש מקומה, הכא מפורש מקומן (יריחו).

(מלכים ב ב,כד) ויפן אחריו ויראם ויקללם בשם ה' [ותצאנה שתים דובים מן היער ותבקענה מהם ארבעים ושני ילדים] - מה ראה?

אמר רב: ראה ממש, כדתניא: '*רבן שמעון בן גמליאל אומר: כל מקום שנתנו חכמים עיניהם - או מיתה או עוני*';

ושמואל אמר: ראה שכולן נתעברה בהן אמן ביום הכיפורים;

ורבי יצחק נפחא אמר: בלורית ראה להן, כאמוריים;

ורבי יוחנן אמר: ראה שלא היתה בהן לחלוחית של מצוה.

ודלמא בזרעייהו ניהוה הוה?

אמר רבי אלעזר: לא בם ולא בזרעם עד סוף כל הדורות.

[מלכים ב ב,כד: ויפן אחריו ויראם ויקללם בשם ה'] ותצאנה שתים דובים מן היער ותבקענה מהם ארבעים ושני ילדים;

(סוטה מז,א)

רב ושמואל: חד אמר 'נס', וחד אמר 'נס בתוך נס'.

מאן דאמר 'נס' - יער הוה, דובים לא הוו; מאן דאמר 'נס בתוך נס' - לא יער הוה ולא דובים הוו.

וליהוי דובים ולא ליהוי יער (מאי עבד ליה יער, דקרית ליה נס)?

דבעיתי (הדובים להתגרות בהם, כשאין מקום קרוב להם לנוס ולהתחבאות, וכשהן קרובים ליער יוצאין בהבטחה).

אמר רבי חנינא: בשביל ארבעים ושנים קרבנות שהקריב בלק מלך מואב - הובקעו מישראל ארבעים ושנים ילדים.

איני! והאמר רב יהודה אמר רב: לעולם יעסוק אדם בתורה ובמצות ואף על פי שלא לשמה שמתוך שלא לשמה בא לשמה, שבשכר ארבעים ושנים קרבנות שהקריב בלק מלך מואב - זכה ויצתה ממנו רות (שיצאו ממנה דוד), שיצא ממנו שלמה, שכתוב ביה [מלכים א ג,ד: וילך המלך גבענה לזבח שם כי היא הבמה הגדולה] אלף עלות יעלה שלמה [על המזבח ההוא] (שהרבו להקריב קרבנות; אלמא זה היה שכרו).

ואמר רבי יוסי בן חוני: רות - בתו של עגלון בנו של בלק היתה; תאותו מיהא - לקללה הוי (למעט את ישראל ואותה כוונה כאן נתקיימה).

(מלכים ב ב,יט) ויאמרו אנשי העיר אל אלישע הנה נא מושב העיר טוב כאשר אדוני רואה [והמים רעים והארץ משכלת] - וכי מאחר דמים רעים וארץ משכלת - אלא מה טובתה (דמקום, הואיל והמים רעים והארץ משכלת)?

אמר רבי חנין: חן מקום על יושביו (ואפילו הוא רע נראה להם טוב).

אמר רבי יוחנן: שלשה חינות הן: חן מקום על יושביו, חן אשה (תמיד) על בעלה (ואפילו היא מכוערת נושאת חן בעיניו), חן מקח על מקחו.

תנו רבנן: '*שלשה חלאין חלה אלישע: אחד שגירה דובים בתינוקות* (בעון שגירה דובים בתינוקות)*, ואחד שדחפו לגחזי בשתי ידים, ואחד שמת בו, שנאמר* (מלכים ב יג,יד) *ואלישע חלה את חליו אשר ימות בו* [וירד אליו יואש מלך ישראל ויבך על פניו ויאמר: אבי אבי רכב ישראל ופרשיו] ('חלה' – חד, 'את חליו' – תרי, וחד – 'אשר ימות בו').

תנו רבנן: '*לעולם תהא שמאל דוחה וימין מקרבת, לא כאלישע שדחפו לגחזי בשתי ידיו, ולא כיהושע בן פרחיה שדחפו לאחד מתלמידיו* [להנוצרי] *בשתי ידיו*.

אלישע - מאי היא?

דכתיב (מלכים ב ה,כג) ויאמר נעמן הואל קח ככרים [ויפרץ בו ויצר ככרים כסף בשני חרטים ושתי חלפות בגדים ויתן אל שני נעריו וישאו לפניו] וכתיב (מלכים ב ה,כו) ויאמר אליו לא לבי הלך כאשר הפך איש מעל מרכבתו לקראתך העת לקחת את הכסף ולקחת בגדים וזיתים וכרמים וצאן ובקר ועבדים ושפחות;

מי שקיל כולי האי (בהאי קרא כתיב שמנה דברים: כסף, ובגדים, וצאן, ובקר, ועבדים, ושפחות, וזיתים, וכרמים)? כסף ובגדים הוא דשקיל (דכתיב (פסוק כג) ויצר ככרים כסף בשני חריטים ושתי חליפות בגדים)!?

אמר רבי יצחק: באותה שעה היה אלישע עוסק ב'שמנה שרצים' (בפרק שמנה שרצים (שבת קז,א)); אמר לו: רשע! הגיע עת ליטול שכר שמנה שרצים (שכר תורתך בעולם הזה), וצרעת נעמן תדבק בך ובזרעך לעולם.

(מלכים ב ז,ג) וארבעה אנשים היו מצורעים [פתח השער; ויאמרו איש אל רעהו מה אנחנו ישבים פה עד מתנו]; אמר רבי יוחנן: זה גחזי ושלשת בניו.

(מלכים ב ח,ז) ~~וילך~~ ויבא אלישע דמשק [ובן הדד מלך ארם חלה; ויגד לו לאמר: בא איש האלהים עד הנה]; למה הלך?

אמר רבי יוחנן: שהלך להחזירו לגחזי בתשובה, ולא חזר. אמר לו: חזור בך! אמר לו: כך מקובלני ממך: כל מי שחטא והחטיא את הרבים - אין מספיקין בידו לעשות תשובה.

מאי עבד?

איכא דאמרי: אבן שואבת (שמגבהת את המתכת מן הארץ ומעמידתו באויר) תלה לו לחטאת ירבעם והעמידו בין שמים לארץ ([ועל ידי אותו אבן העמיד העגלים של ירבעם באויר]);

ואיכא דאמרי: שם חקק לה אפומה, והיתה אומרת 'אנכי' ו'לא יהיה לך';

ואיכא דאמרי: רבנן דחה מקמיה (דוחה היה את התלמידים מפני אלישע כשהיה משמש לפניו) דכתיב (לאחר שפירש ממנו) (מלכים ב ו,א) ויאמרו בני הנביאים אל אלישע הנה נא המקום אשר אנחנו יושבים שם לפניך (בית המדרש של רבנן) צר ממנו (שנתוספו התלמידים שהיה גחזי דוחה) - מכלל דעד האידנא לא הוה דחיק.

'יהושע בן פרחיה' - מאי היא?

כדהוה קא קטיל ינאי מלכא לרבנן (כדאמרינן בקידושין 'בהאומר לשלוחו' (סו,א)), שמעון בן שטח אטמינהו אחתיה [שהיתה אשת המלך]; רבי יהושע בן פרחיה אזל ערק לאלכסנדריא של מצרים; כי הוה שלמא - שלח ליה שמעון בן שטח: 'מִנִי ירושלים עיר הקודש לך אלכסנדריא של מצרים אחותי: בעלי שרוי בתוכך (נשיא היה, כדאמרינן בחגיגה (טז,ב)) ואני יושבת שוממה'. אמר: שמע מינה הוה ליה שלמא.

כי אתא - אקלע לההוא אושפיזא, קם קמייהו ביקרא שפיר עבדי ליה יקרא טובא (כיבדתו); יתיב וקא משתבח 'כמה נאה [גירסת רש"י: יפה] אכסניא זו (במעשיה)'.

אמר ליה <אחד מתלמידיו>: רבי! עיניה טרוטות (עגולות)!?

אמר ליה: רשע - בכך אתה עוסק (מסתכל באשת איש)! אפיק ארבע מאה שפורי ושמתיה.

כל יומא אתא לקמיה ולא קבליה; יומא חד הוה קרי קרית שמע; אתא לקמיה. הוה בדעתיה לקבוליה, אחוי ליה בידיה (שיקבלנו).

סבר מדחא דחי ליה, אזל זקף לבינתא, פלחא.

אמר ליה: חזור בך!

אמר ליה: כך מקובלני ממך: כל החוטא ומחטיא את הרבים - אין מספיקין בידו לעשות תשובה.

דאמר מר: [יש"ו] כישף והסית והדיח והחטיא את ישראל.

תניא: '*רבי שמעון בן אלעזר אומר: יצר תינוק ואשה - תהא שמאל דוחה וימין מקרבת*' (יצר של תשמיש - תקרבנו בימין שלא יקוץ בפריה ורביה, וכן תינוק - פן יברח ויאבד את עצמו, ואשה אף היא דעתה קלה, ואם ירדפוה תצא לתרבות רעה).

משנה:

נמצא ההורג עד שלא נערפה העגלה - תצא ותרעה בעדר (כשאר חולין; והאי תנא לית ליה הא דאמרינן בכמה דוכתי 'עגלה ערופה נאסרה מחיים, וירידתה לנחל איתן אוסרתה'; ובמסכת כריתות מוקמינן לה למילתא בפלוגתא דתנאי בפרק בתרא (כה,א));

משנערפה העגלה - תקבר במקומה, שעל ספק באתה מתחילתה - כיפרה ספיקה והלכה לה (היא עשתה את שלה, ואם לא נמצא ההורג - נתכפר הספק; ולכשנמצא - נעשה ודאי, ויהרג; ומיהו היא - באיסור הנאה דידה קיימא, ד'כפרה' כתיב בה, כקדשים).

נערפה העגלה ואחר כך נמצא ההורג - הרי זה יהרג.

עד אחד אומר "ראיתי את ההורג" ועד אחד אומר "לא ראית";

אשה אומרת "ראיתי" ואשה אומרת "לא ראית" - היו עורפין.

עד אחד אומר "ראיתי" ושנים אומרים "לא ראית" - היו עורפין.

שנים אומרים "ראינו" (דהא נודע מי הכהו ואע"פ שאינו עכשיו בפנינו לדונו) ואחד אומר להן "לא ראיתם" - לא היו עורפין.

משרבו הרוצחנין - בטלה עגלה ערופה (שהרי מכירין (הן) בהן מי הרגיל בהן להרוג);

משבא אליעזר בן דינאי ותחינה בן פרישה היה נקרא, חזרו לקרותו בן הרצחן.

משרבו המנאפים - פסקו המים המרים;

ורבי יוחנן בן זכאי הפסיקן, שנאמר (הושע ד,יד) לא אפקוד על בנותיכם כי תזנינה ועל כלותיכם כי תנאפנה כי הם [עם הזנות יפרדו ועם הקדשות יזבחו ועם לא יבין ילבט] ('לא אפקוד' על ניאוף נשותיכם לבודקן ומפני מה על בנותיכם כי תזנינה ועוד כי הם עם הזונות יפרדו הם עצמן נואפין כפרדים הללו).

משמת יוסי בן יועזר איש צרידה ויוסי בן יהודה איש ירושלים - בטלו האשכולות (מפרש בגמרא שהכל בהן עד ימיהן לא היה מחלוקת בחכמי ישראל: כולן היו אומרים דברים כנתינתן למשה מסיני, והן הראשונים שנחלקו בסמיכת קרבנות ביום טוב, כדאמרינן בחגיגה (דף טז,א) והוא היה מחלוקת ראשון שהיה בישראל בדברי תורה), שנאמר [מיכה ז,א: אללי לי כי הייתי כאָספֵּי קיץ כעֹלְלֹת בָציר] אין אשכול לאכול בִּכּוּרָה אִוְּתָה נפשי.

יוחנן כהן גדול העביר הודיית המעשר (שלא יהיו מתוודין 'בערתי הקדש כו' ובגמרא מפרש טעמא); אף הוא בטל את המעוררין ואת הנוקפין (בגמרא מפרש טעמא).

(סוטה מז,ב)

[המשך המשנה]

עד ימיו היה פטיש מכה בירושלים (בבית הנפחים בחולו של מועד, לעשות מלאכת דבר האבד שמותרת במועד, ועמד הוא וגזר על הנפחים אפילו בדבר האבד מפני שקולן נשמע למרחוק, ואין הכל יודעין שהיא לדבר האבד; והכי אמרינן לה במועד קטן (יא,א)); ובימיו (כל ימיו) אין צריך (לא הוצרך אדם) לשאול (לחבירו) על הדמאי (אם מעושר אם לאו, שהוא התקין שיהו כל הלוקחין מעם הארץ מעשרין).

גמרא:

תנו רבנן: '*מנין שאם נערפה העגלה ואחר כך נמצא ההורג - שאין פוטרת אותו?*

*תלמוד לומר* [במדבר לה,לג: ולא תחניפו את הארץ אשר אתם בה, כי הדם הוא יחניף את הארץ] ולארץ לא יכופר לדם אשר שפך בה כי אם בדם שפכה.

עד אחד אומר "ראיתי את ההורג" [ועד אחד אומר "לא ראית"; אשה אומרת "ראיתי" ואשה אומרת "לא ראית" - היו עורפין]:

טעמא - דמכחיש ליה, הא לא מכחיש ליה - עד אחד מהימן? מנהני מילי?

דתנו רבנן [ספרי דברים פסקא רה]: '[דברים כא,א: כי ימצא חלל באדמה אשר ה' אלקיך נתן לך לרשתה נפל בשדה] *לא נודע מי הכהו - הא נודע מי הכהו - אפילו אחד בסוף העולם* (הכיר בו [ואף על פי שאיננו לפנינו בבית הדין, רק שמענו עליו או ממנו, עד מפי עד]) *- לא היו עורפין.*

*רבי עקיבא אומר: מנין לסנהדרין שראו אחד שהרג את הנפש ואין מכירין אותו שלא היו עורפין? - תלמוד לומר* [דברים כא,ז: וענו ואמרו: ידינו לא שפכה את הדם הזה] ועינינו לא ראו - והלא ראו!

השתא דאמרת עד אחד מהימן - אידך חד היכי מצי מכחיש ליה? והאמר עולא (סוגיא זו כולה פירשתיה בפרק 'מי שקינא' (לעיל לא,ב) ואינה חלוקה כאן כלום): 'כל מקום שהאמינה תורה עד אחד הרי כאן שנים ואין דבריו של אחד במקום שנים'?

אמר לך עולא: תני '**לא** היו עורפין' וכן אמר רבי יצחק: תני **לא** היו עורפין; ורבי חייא אמר: תני 'היו עורפין'.

ולרבי חייא קשיא דעולא?

לא קשיא: כאן בבת אחת כאן בזה אחר זה.

תנן: '*עד אחד אומר "ראיתי את ההורג" ושנים אומרים "לא ראית" - היו עורפין: הא חד וחד לא היו עורפין*', תיובתא דרבי חייא!?

וליטעמיך אימא סיפא: '*שנים אומרים "ראינו" ועד אחד אומר "לא ראיתם" - לא היו עורפין*' - הא חד וחד היו עורפין!

אלא מתניתין כולה בפסולי עדות, וכדרבי נחמיה דאמר: כל מקום שהאמינה תורה עד אחד - הלך אחר רוב דעות, ועשו שתי נשים באיש אחד כשני אנשים באיש אחד.

ואיכא דאמרי: כל היכא דאתא עד אחד כשר מעיקרא - אפילו מאה נשים כי אחד דמיין, והכא במאי עסקינן? - כגון דאתאי אשה מעיקרא, ותרצה לדרבי נחמיה הכי: '*רבי נחמיה אומר: כל מקום שהאמינה תורה עד אחד הלך אחר רוב דעות ועשו שתי נשים באשה אחת כשני אנשים באיש אחד*', אבל שתי נשים באיש אחד - כי פלגא ופלגא דמי.

ותרתי פסולי עדות למה לי?

מהו דתימא כי אזלינן בתר רוב דעות – לחומרא, אבל לקולא לא - קא משמע לן.

משרבו הרוצחין כו' [בטלה עגלה ערופה]:

תנו רבנן: '*משרבו הרוצחנין בטלה עגלה ערופה לפי שאינה באה אלא על הספק*'.

[מה פירוש מימרא זו? מה הקשר של הספק ל'משרבו הרוצחנין'?]

משרבו הרוצחנין בגלוי בטלה עגלה ערופה (ועכשיו יודעים את ההורגים מי הם).

משרבו הנואפין [פסקו המים המרים; ורבי יוחנן בן זכאי הפסיקן, שנאמר (הושע ד,יד) לא אפקוד על בנותיכם כי תזנינה ועל כלותיכם כי תנאפנה כי הם]:

תנו רבנן: '(במדבר ה,לא) *ונקה האיש מעון* [והאשה ההוא תשא את עונה]*: בזמן שהאיש מנוקה מעון* (ניאוף באשה האסורה לו, בין מזו שנסתרה בין מאחרת) *- המים בודקין את אשתו; אין האיש מנוקה מעון - אין המים בודקין את אשתו, ואומר* (הושע ד,יד) *לא אפקוד על בנותיכם כי תזנינה* [ועל כלותיכם כי תנאפנה, כי הם עם הזנות יפרדו ועם הקדשות יזבחו ועם לא יבין יִלָּבֵט].

מאי '*ואומר*'?

וכי תימא 'עון דידיה – אִין, דבניה ודבנתיה (שהם נואפין) – לא (אינו מונע את אשתו מליבדק)' - תא שמע: 'לא אפקוד (לבדוק את הנשים; ומה טעם?) על בנותיכם כי תזנינה ועל כלותיכם כי תנאפנה'; וכי תימא 'עון אשת איש – אִין, עון דפנויה – לא' - תא שמע: 'כי הם עם הזונות יפרדו ועם הקדשות יזבחו [ועם לא יבין ילבט].

מאי 'ועם לא יבין יִלָּבֵט'?

אמר רבי אלעזר: אמר להם נביא לישראל: אם אתם מקפידין על עצמכם - מים בודקין נשותיכם, ואם לאו - אין המים בודקין נשותיכם.

משרבו בעלי הנאה - נתעותו הדינין (דמתוך שהם בעלי הנאה אין מטריחין עצמן לעיין בדין ובאיסור והיתר להורות לציבור) ונתקלקלו המעשים (מתוך כך), (וכיון שכן) ואין נוח בעולם (אין להקב"ה נחת רוח בעולמו ואין עולמו נוח לו).

משרבו רואי פנים בדין - בטל 'לא תגורו' ופסק 'לא תכירו' [דברים א,יז: לא תכירו פנים במשפט, כקטן כגדל תשמעון; לא תגורו מפני איש, כי המשפט לאלהים הוא; והדבר אשר יקשה מכם תקרבון אלי ושמעתיו], ופרקו עול שמים ונתנו עליהם עול בשר ודם.

משרבו לוחשי לחישות בדין (עורכי הדיינין, ומתלחשים עם הדיינין, לפתוח להם פתח בזכותו של זה ובחובתו של זה) - רבה חרון אף בישראל (שעל הטיית המשפט חרון אף בא, שנאמר (שמות כב) 'אם ענה תענה אותו' וגו' 'וחרה אפי') ונסתלקה השכינה, משום שנאמר [תהלים פב,א: מזמור לאסף: אלקים נצב בעדת אל] בקרב אלהים ישפוט (נצב בעדת אל בזמן שבקרב אלהים ישפוט).

משרבו [יחזקאל לג,לא: ויבואו אליך כמבוא עם וישבו לפניך עמי ושמעו את דבריך ואותם לא יעשו, כי עגבים בפיהם המה עשים] אחרי בצעם לבם הולך ('אחר בצעם': להנאתם) – רבו [ישעיהו ה,כ: הוי] האומרים לרע טוב ולטוב רע [שמים חשך לאור ואור לחשך, שמים מר למתוק ומתוק למר].

משרבו האומרים לרע טוב (שמשבחין את הרשעים) ולטוב רע - רבו 'הוי' 'הוי' בעולם (דכתיב 'הוי' 'הוי' בההיא פרשתא טובא).

משרבו מושכי הרוק (מאריכין הרוק ומדת גאוה הוא) - רבו היהירים ונתמעטו התלמידים (כדקיימא לן (קידושין מט,ב): סימן לגסות הרוח - עניות של תורה) והתורה חוזרת על לומדיה (מחזרת אולי תמצא לומדיה).

משרבו היהירים - התחילו בנות ישראל להנשא ליהירים, שאין דורינו רואה אלא לפנים.

איני! והאמר מר: האי מאן דמיהר - אפילו אאינשי ביתיה לא מיקבל, שנאמר [חבקוק ב,ה: ואף כי היין בוֹגד] גבר יהיר ולא יִנְוֶה [אשר הרחיב כשאול נפשו והוא כַמָּוֶת ולא יִשְׂבָּע ויאסף אליו כל הגוים וַיִקְבֹץ אליו כל העמים]; 'לא ינוה' - אפילו בנוה שלו!?

מעיקרא קפצה עליה, לסוף מיתזיל עלייהו (נמאס בעיניהם).

משרבו מטילי מלאי (הדיינים מטילין מלאי פרקמטיא שלהם) על בעלי בתים (היודעים בטיב סחורה, שישתכרו הדיינין על ידו) - רבה השוחד והטיית משפט ופסקה טובה.

משרבו 'מקבלני טובתך' ו'מחזקני טובותיך' - רבו [שופטים יז,ו: בימים ההם אין מלך בישראל] איש הישר בעיניו יעשה (שהרואה שהדיינין מסבירים לו פנים מפני טובה שעשה לו, ואינו מתיירא מהם) - שפלים הוגבהו (שאין אימת הגדולים על הקטנים) והגבוהים הושפלו (ואין ניכר בין גבוה לשפל) ומלכותא (מלכותם של ישראל) אזלא ונולא (הולכת ומתנוולת).

משרבו צרי עין (מלהנות אחרים בממונם) וטורפי טרף (גזלנים) - רבו מאמצי הלב (מן העניים לרחם), וקופצי ידים מלהלוות, ועברו על מה שכתוב בתורה (דברים טו,ט) השמר לך פן [יהיה דבר עם לבבך בליעל לאמר: קרבה שנת השבע שנת השמטה, ורעה עינך באחיך האביון ולא תתן לו; וקרא עליך אל ה' והיה בך חטא].

משרבו נטויות גרון ומשקרות עינים [ישעיהו ג,טז: ויאמר ה': יען כי גבהו בנות ציון ותלכנה נטויות גרון ומשקרות עינים הלוך וטפף תלכנה וברגליהם תעכסנה] - רבו מים המרים (רבו המקנאים לנשותיהם, והיה למים המרים להרבות) אלא שפסקו (מלהשקותם, כדאמרינן: שאין המים בודקין משרבו המנאפים).

משרבו מקבלי מתנות - נתמעטו הימים ונתקצרו השנים, דכתיב [משלי טו,כז: עכר ביתו בוצע בצע] ושונא מתנות יחיה.

משרבו זחוחי הלב (שאין מטין את אזנם לשמוע יפה מפי רבם, וסומכים על בינתם לדקדק שמועתם) - רבו מחלוקת בישראל.

משרבו תלמידי שמאי והילל שלא שימשו כל צורכן - רבו מחלוקת בישראל ונעשית תורה כשתי תורות.

משרבו מקבלי צדקה מן העובדי כוכבים - היו ישראל למעלה והם למטה ישראל לפנים (כינוי הוא) והם לאחור.

משמת יוסי בן יועזר [איש צרידה ויוסי בן יהודה איש ירושלים - בטלו האשכולות]:

מאי '*אשכולות*'?

אמר רב יהודה אמר שמואל: איש שהכל בו (תורה באמתה ואין דופי ושכחה ומחלוקת).

יוחנן כהן גדול העביר הודיית המעשר:

דברים פרק כו, יב-יד: כי תכלה לעשר את כל מעשר תבואתך בשנה השלישת שנת המעשר ונתתה ללוי לגר ליתום ולאלמנה ואכלו בשעריך ושבעו: ואמרת לפני ה' אלהיך בערתי הקדש מן הבית וגם נתתיו ללוי ולגר ליתום ולאלמנה ככל מצותך אשר צויתני לא עברתי ממצותיך ולא שכחתי: לא אכלתי באני ממנו ולא בערתי ממנו בטמא ולא נתתי ממנו למת שמעתי בקול ה' אלהי עשיתי ככל אשר צויתני:

מאי טעמא?

אמר רבי יוסי ברבי חנינא: לפי שאין נותנין אותו כתיקונו; דרחמנא אמר דיהבי ללוים (דקנסינהו עזרא, כדאמרינן ביבמות (פו,ב)),

(סוטה מח,א)

ואנן קא יהבינן לכהנים (וכיון דאינן נותנין כתקנן - אין יכולין לומר 'וגם נתתיו ללוי... ככל מצותך' [דברים כו,יג]).

ולודי אשאר מעשרות?

אמר ריש לקיש: כל בית שאין מתודה על מעשר ראשון - שוב אין מתודה על שאר מעשרות.

מאי טעמא?

אמר אביי: הואיל ופתח בו הכתוב תחילה ('ונתת ללוי' - זה מעשר ראשון; 'לגר' - זה מעשר עני; 'בשעריך' - זה מעשר שני, דכתיב 'לא תוכל לאכול בשעריך' (דברים יב,יז)) - מכלל דאפרושי הוו מפרשי.

והא תניא: '*אף הוא* (יוחנן כהן גדול) *ביטל את הוידוי וגזר על הדמאי, לפי ששלח בכל גבול ישראל וראה שאין מפרישין אלא תרומה גדולה בלבד ומעשר ראשון ומעשר שני מקצתן מעשרין ומקצתן אין מעשרין, אמר להם: בני! בואו ואומר לכם: כשם שתרומה גדולה יש בה עון מיתה - כך תרומת מעשר וטבל יש בהן עון מיתה* (ב'אלו הן הנשרפין (סנהדרין פג,א) ילפינן לה) (וכשאתם לוקחין מעם הארץ והם לא הפרישו אלא תרומה - עודנו טבל למעשרות, ואתם נענשים מיתה)*!*

*עמד והתקין להם: הלוקח פירות מעם הארץ - מפריש מהן מעשר ראשון ומעשר שני* (מפריש כל המעשרות ממנה להוציא מידי טבל)*;* (ואחר כך מפריש מתוך) *מעשר ראשון - מפריש ממנה תרומת מעשר* (מה שעל הלוי להפריש)*, ונותנה לכהן* (משום דאית ביה עון מיתה - אחמור עלייהו שלא לעכבו אצלו ולמכור לכהן כשם שהוא מעכב אצלו מעשר ראשון ומעשר עני)*; ומעשר שני עולה ואוכלו בירושלים.*

*מעשר ראשון ומעשר עני - המוציא מחבירו עליו הראיה* (ואומר 'המוציא מחבירו עליו הראיה' – גזירה דלמא כי משהי ליה גביה אכיל ליה, אבל מעשר ראשון ומעשר עני - מותרים לזרים ואין בהן אלא גזל כהן, הלכך המוציא מחבירו עליו הראיה)'; (אלמא אפרושי נמי לא הוו מפרשי, ואת אמרת 'לפי שאין נותנין אותו כתקנן' - הא אפרושי מפרשי ליה?)

תרתי תקן: ביטל וידוי דחבירים, וגזר על דמאי של עמי הארץ (לעולם העברת הודאות מעשר - משום שאינם נותנין אותו ללוים הוא, והא דתניא 'לפי ששלח כו' - לאו אביטל את הוידוי קאי, אלא אגזר על הדמאי קאי, ותרתי תקנות תקן: ביטל וידוי של חברים אף על פי שמפרישין אותו, לפי שאין נותנין אותו כתקונו, וגזר על הדמאי על לוקח מעם הארץ לפי ששלח כו').

ואף הוא ביטל את המעוררים:

מאי '*מעוררים*'?

אמר רחבה: בכל יום ויום שהיו עומדים לוים על דוכן ואומרים (תהלים מד,כד) עורה למה תישן ה' [הקיצה אל תזנח לנצח] - אמר להן: וכי יש שינה לפני המקום? והלא כבר נאמר (תהלים קכא,ד) הנה לא ינום ולא יישן שומר ישראל? - אלא בזמן שישראל שרויין בצער ועובדי כוכבים בנחת ושלוה - לכך נאמר עורה למה תישן ה'.

ואת הנוקפים:

מאי '*נוקפים*'?

אמר רב יהודה אמר שמואל: שהיו מסרטין (כשהיו רוצין להפילו לארץ לשוחטו) לעגל בין קרניו כדי שיפול דם בעיניו (ואינו רואה ואינו מתחזק כל כך על רגליו; ו'נוקפין' - לשון ונקף סבכי היער (ישעיה י,לד)). אתא איהו בטיל משום דמיחזי כי מומא.

במתניתא תנא: '*שהיו חובטין אותו במקלות* (להפילו לארץ; ו'נוקפין' - לשון חבטה ומכה, כדאמרינן: 'אין אדם מנקף אפילו אצבעו'; 'דם ניקוף מרצה כדם עולה' (חולין ז,ב)) *כדרך שעושין אותו לפני עבודת כוכבים;*

## אמר להם: עד מתי אתם מאכילין נבילות למזבח?'

'נבילות'? הא שחיט להו?

אלא טריפות - שמא ניקב קרום של מוח; עמד והתקין להם טבעות בקרקע (להכניס צואר בהמה לתוכו):

עד ימיו היה פטיש מכה בירושלים:

בחולו של מועד.

כל ימיו לא היה אדם צריך לשאול על הדמאי:

כדאמרן (שתיקן שיהו כל הלוקחין מפרישין, ולא היה אדם צריך לישאל לחבירו חבר שלקח מעם הארץ הפרשת דמאי).

משנה:

משבטלה סנהדרין - בטל השיר מבית המשתאות, שנאמר (ישעיהו כד,ט) בשיר לא ישתו יין [ימר שכר לשתיו]. (ובגמרא מפרש מנא לן דמשבטלה סנהדרין הוא).

משמתו נביאים הראשונים (בגמרא מפרש) - בטלו אורים ותומים.

משחרב בית המקדש - בטל השמיר ונופת צופים (מפרש בגמרא), ופסקו אנשי אמנה מישראל (בוטחים בהקב"ה וסומכין עליו לעשות טוב, ואין דואגין לחסרון) שנאמר (תהלים יב,ב) הושיעה ה' כי גמר חסיד [כי פסו אמונים מבני אדם];

רבי שמעון בן גמליאל אומר: העיד רבי יהושע: מיום שחרב בית המקדש - אין יום שאין בו קללה ולא ירד הטל לברכה וניטל טעם הפירות;

רבי יוסי אומר: אף ניטל שומן הפירות;

רבי שמעון בן אלעזר אומר: הטהרה נטלה את <הטעם ואת> הריח, המעשרות נטלו את שומן הדגן;

וחכמים אומרים: הזנות והכשפים כילו את הכל.

גמרא:

וממאי דמשבטלה סנהדרי כתיב?

אמר רב הונא בריה דרב יהושע: דאמר קרא (איכה ה,יד) זקנים משער שבתו - בחורים מנגינתם.

אמר רב: אודנא דשמעא זמרא – תעקר.

אמר רבא: זמרא בביתא - חורבא בסיפא שנאמר [צפניה ב,יד: ורבצו בתוכה עדרים כל חיתו גוי גם קאת גם קפד בכפתריה ילינו] קול ישורר בחלון חרב בסף כי ארזה ערה;

מאי 'כי ארזה ערה'?

אמר רבי יצחק: (הכי קאמר: וכי) בית המסובך בארזים - עיר הוא (שלא יהא נוח ליחרב)? אלא: אפילו בית המסובך בארזים מתרועע (לשון 'ערה' כמו 'ערו ערו' (תהלים קלז,ז)).

אמר רב אשי: שמע מינה: כי מתחיל חורבא - בסיפא מתחיל (מאיסקופת הבית ופתחיו מתחיל), שנאמר 'חרב בסף'; ואיבעית אימא מהכא: (ישעיהו כד,יב: נִשְׁאַר בָּעִיר שַׁמָּה] וּשְׁאִיָּה יֻכַּת שָׁעַר ('ושאיה' - לשון בית השאה מאין יושב, ומתוך כך שעירים מרקדים שם ומנגחין וכותתין את שעריו).

אמר מר בר רב אשי: לדידי חזי ליה, ומנגח כי תורא.

אמר רב הונא: זמרא דנגדי (מושכי ספינות בחבל – שרי, שאינו אלא לזרזם במלאכתם) ודבקרי (שמזמרין בשעה שחורשין ואינו אלא לכוין את השוורים לתלמיהם שהולכין לקול השיר דערב עליהם) שרי; דגרדאי אסיר (אינו אלא לשחוק).

רב הונא בטיל זמרא (גזר על דורו שלא יזמרו בביתם ובבית משתאות); קם מאה אווזי בזוזא, ומאה סאה חיטי בזוזא, ולא איבעי (ולא היו רוצים לקנותם בכך). אתא רב חסדא זלזיל ביה (ולא הקפיד למחות בידם), איבעאי אווזא בזוזא ולא משתכח.

אמר רב יוסף: זמרי גברי ועני נשי – פריצותא; זמרי נשי ועני גברי - כאש בנעורת (לפי שהעונה מטה אזנו לשמוע את המזמר לענות אחריו, ונמצאו האנשים נותנים לבם לקול הנשים, וקול באשה ערוה, כדכתיב 'השמיעני את קולך' (שיר ב,יד), ומבעיר את יצרו כאש בנעורת; אבל זמרי גברי ועניין נשי - קצת פריצות יש, דקול באשה ערוה, אבל אינו מבעיר יצרו כל כך, שאין המזמרים מטים אזנם לקול העונים).

למאי נפקא מינה?

לבטולי הא מקמי הא (אם אין שומעין לנו לבטל את שניהם - נקדים לבטל את זה שהוא כאש בנעורת).

אמר רבי יוחנן: כל השותה בארבעה מיני זמר - מביא חמש פורעניות לעולם, שנאמר (ישעיהו ה,יא) הוי משכימי בבקר שכר ירדפו מאחרי בנשף יין ידליקם (פסוק יב) והיה כנור ונבל תוף וחליל ויין משתיהם ואת פועל ה' לא יביטו; מה כתיב אחריו: (פסוק יג) לכן גלה עמי מבלי דעת [וכבודו מתי רעב והמונו צִחֵה צָמָא] - שגורמין גלות לעולם 'וכבודו מְתֵי רעב' - שמביאין רעב לעולם; 'והמונו צִחֵה צָמָא' (צמא (שמות יז,ג) מתרגם 'צחותא') - שגורמין לתורה שתשתכח מלומדיה.

(ישעיהו ה,טו) וישח אדם וישפל איש [ועיני גבוהים תשפלנה] - שגורמין שפלות לשונאו של הקב"ה; ואין איש אלא הקדוש ב"ה, שנאמר (שמות טז,ג) ה' איש מלחמה [ה' שמו];

'ועיני גבוהים תשפלנה' - שגורמין שפלות של ישראל; ומה כתיב אחריו (לאחר שהביאו חמש פורעניות הללו לעולם)? - (פסוק יד) 'לכן

(סוטה מח,ב)

הרחיבה שאול נפשה ופערה פיה (סופן נופלין בגיהנם) לבלי חק, וירד הדרה והמונה ושאונה ועלז בה'.

משמתו נביאים הראשונים:

מאן '*נביאים הראשונים*'?

אמר רב הונא: זה דוד ושמואל ושלמה;

רב נחמן אמר: בימי דוד זימנין סליק וזימנין לא סליק (פעמים עולים בידם שנענים ופעמים שלא עלה בידם), שהרי (כשברח דוד מפני אבשלום, יצא מירושלים) שאל צדוק (באורים ותומים) ועלתה לו (שהשיבוהו), שאל אביתר ולא עלתה לו, שנאמר [שמואל ב טו,כד: והנה גם צדוק וכל הלוים אתו נשאים את ארון ברית האלקים ויצקו את ארון האלקים] ויעל אביתר [עד תם כל העם לעבור מן העיר] (שנסתלק מן הכהונה מפני שלא נענה באורים ותומים;

והכי תניא בסדר עולם גבי ארון: ובברחו מפני אבשלום - יצא עמו עד שעלה במעלה הזיתים, ונשאל באורים ותומים, ונסתלק אביתר מן הכהונה גדולה - נכנס צדוק תחתיו, כדכתיב (שמואל ב טו,כה) ויאמר המלך לצדוק השב את הארון וגו').

מתיב רבה בר שמואל: (דברי הימים ב כו,ה) ויהי לדרוש אלהים כל ימי זכריה (והוא בנו של יהוידע שהיה בימי יואש) המבין בראות אלהים [ובימי דרשו את ה' הצליחו האלקים] - מאי לאו באורים ותומים?

לא, בנביאים.

תא שמע: '*משחרב בית מקדש ראשון - בטלו ערי מגרש* (ערי לוים שהטעינן הכתוב מגרשות)*, ופסקו אורים ותומים, ופסק מלך מבית דוד; ואם לחשך* [ילחוש לך, יאמר לך] *אדם לומר* (עזרא ב,סג) *ויאמר התרשתא להם אשר לא יאכלו מקדש הקדשים עד עמוד כהן לאורים ותומים* (אלמא הוו אורים בבית שני) *- [אמור לו]* (לא שהיו אורים ותומים, אלא) *כאדם שאומר לחבירו 'עד שיחיו מתים ויבא משיח בן דוד'* (אלמא כל ימי המקדש ראשון הוו).

אלא אמר רב נחמן בר יצחק: מאן '*נביאים הראשונים*'? לאפוקי מחגי זכריה ומלאכי, דאחרונים נינהו, דתנו רבנן: [גירסת רש"י: דתניא. חגי זכריה ומלאכי נקראו אחרונים]: '*משמתו חגי זכריה ומלאכי נסתלקה רוח הקודש מישראל, ואף על פי כן היו משתמשים בבת קול: שפעם אחת היו מסובין בעליית בית גוריא ביריחו נתנה עליהן בת קול מן השמים ואמרה: "יש בכם אדם אחד שראוי שתשרה שכינה עליו, אלא שאין דורו ראוי לכך" - נתנו עיניהם בהלל הזקן, וכשמת הספידוהו: "הי חסיד! הי עניו! תלמידו של עזרא"; ושוב פעם אחרת היו מסובין בעלייה ביבנה נתנה להן בת קול מן השמים ואמרה להן "יש בכם אדם אחד שראוי שתשרה שכינה עליו אלא שאין דורו זכאין לכך" - נתנו עיניהם בשמואל הקטן, וכשמת הספידוהו "הי עניו! הי חסיד! תלמידו של הלל"; ואף הוא אמר בשעת מיתתו: שמעון* (רבן שמעון שהיה נשיא) *וישמעאל* (ורבי ישמעאל בן אלישע כהן גדול שהרגתם מלכות יון) *לחרבא* ( שעתידין ליהרג בחרב)*, וחברוהי לקטלא* (לשאר מיתות, כגון רבי עקיבא שסרקו בשרו במסריקות פיפיות של ברזל, כדאמר בברכות (סא,ב), ורבי חנניה בן תרדיון שנשרף, ורבי יהודה בן בבא בלונביאות של ברזל, כדאמר בסנהדרין (יד,א))*, ושאר עמא לביזא, ועקן סגיאין עתידין למיתי על עמא*.

ואף על רבי יהודה בן בבא בקשו לומר 'הי חסיד הי עניו', אלא שנטרפה שעה: שאין מספידין על הרוגי מלכות (מאימת המלך לפיכך מיחו בידם).

משחרב בית המקדש בטל השמיר:

תנו רבנן: '*שמיר - שבו בנה שלמה את בית המקדש, שנאמר* (מלכים א ו,ז) *והבית בהבנותו אבן שלמה מסע נבנה* [ומקבות והגרזן כל כלי ברזל לא נשמע בבית בהבנתו] *- הדברים ככתבן* (כמשמען: אבן שלמה מסע, כמה שהסיעה מן ההר ולא סיתתוה שוב בכלי ברזל)*, דברי רבי יהודה;*

*אמר לו רבי נחמיה: וכי אפשר לומר כן? והלא כבר נאמר* (מלכים א ז,ט) *כל אלה אבנים יקרות* [כמדות גזית] *מגוררות במגרה* [מבית ומחוץ וממסד עד הטפחות ומחוץ עד החצר הגדולה] *- אם כן מה תלמוד לומר 'לא נשמע בבית בהבנותו'? - שהיה מתקין מבחוץ ומכניס מבפנים.*

*אמר רבי: נראין דברי רבי יהודה באבני מקדש, ודברי רבי נחמיה באבני ביתו*'.

ורבי נחמיה - שמיר (דאמרינן במסכת גיטין (סח,א) שהביאו שמיר על ידי אשמדאי מלכא דשדאי) למאי אתא?

מיבעי ליה לכדתניא: '*אבנים הללו* (שבאפוד וחשן) *- אין כותבין אותן בדיו, משום שנאמר* [שמות כח,יא: מעשה חרש אבן] *פתוחי חותם* [תפתח את שתי האבנים על שמת בני ישראל מסבת משבצות זהב תעשה אתם] ('פתוחי חותם' - חקק משמע)*, ואין מסרטין עליהם באיזמל, משום שנאמר* [שמות לט,יג: והטור הרביעי: תרשיש שהם וישפה, מוסבת משבצת זהב] *במלואותם* (שיהיו שלמות: שלא יחסרו מהם כלום)*; אלא כותב עליהם בדיו, ומראה להן שמיר מבחוץ* (על פני הדיו כחריץ האות)*, והן נבקעות מאליהן - כתאינה זו שנבקעת בימות החמה ואינה חסירה כלום, וכבקעה זו שנבקעת בימות הגשמים ואינה חסירה כלום*'.

תנו רבנן: '*שמיר זה - ברייתו כשעורה, ומששת ימי בראשית נברא, ואין כל דבר קשה יכול לעמוד בפניו. במה משמרין אותו? כורכין אותו בספוגין של צמר ומניחין אותו באיטני של אבר* (גובתא; מש"א בלע"ז) *מליאה סובי שעורין*'.

אמר רבי אמי: משחרב מקדש ראשון - בטלה שירא פרנדא (מין משי הוא) וזכוכית לבנה.

תניא נמי הכי: '*משחרב מקדש ראשון בטלה שירא פרנדא, וזכוכית לבנה, ורכב ברזל; ויש אומרים אף יין קרוש הבא משניר הדומה כעיגולי דבילה*'.

ונופת צופים:

מאי '*נופת צופים*'?

אמר רב: סולת שצפה על גבי נפה (מרוב שומנה מדבקת בדופני נפה, ודומים לעיסה חיה שנילושה ביין כו'; 'נופת' - דבק הנפה; 'צופים' - שצפה), ודומה לעיסה שנילושה בדבש ושמן;

ולוי אמר: שתי ככרות הנדבקות בתנור ותופחות ובאות עד שמגיעות זו לזו (שהיתה ברָכה מצויה בעיסה, וכשמדבקין ככרות בדופני התנור - אחת בדופן זה ואחת בדופן זה שכנגדו, והן תפוחות (אצפליי"ר בלע"ז) - עד שמגעת פני זו לזו, כצוף זה שגדל ומתפשט והולך ותולה באויר - כן אלו צפות ותפוחות באויר);

ורבי יהושע בן לוי אמר: זה דבש הבא מן הציפיא ('מן הצופים': ההרים הגבוהים שמשם צופה למרחוק).

מאי משמע (מהיכא ילפת שדבש בא מן ההרים)?

כדמתרגם רב ששת (גירסת רש"י: כדמתרגם רב יוסף): (כאשר תעשינה הדבורים): כמא דנתזן [כמו שמתפזרים] דבריאתה [הדבורים] ושייטן ברומי עלמא [ועפים ברומו של עולם] ומתיין דובשא מעישבי טורא [ומביאים דבש מעשבי ההר].

תנן התם [מכשירין פ"ה מ"ט]: '*כל הנצוק* (המערה מכלי טהור לכלי טמא -) *טהור* (אין הקילוח מצרפן להיות חיבור לטמא את מה שבתוך הכלי שהוא מערה ממנו)*, חוץ מדבש זיפים* (שהוא עב מאד, והרי הוא כמחובר: שכשהקילוח פוסק - הוא הולך מלמטה למעלה; והכי אמרינן ב'מדות') *והצפיחים* (הצפחת: ברשק"א בלע"ז, שהן עבות ונכנסת השעוה עם הדבש)'.

מאי '*זיפים*'?

אמר רבי יוחנן: דבש שמזייפין בו (מתוך שהוא טוב ועב - מערבין בו מים ויין, ואין נכרות בו);

וריש לקיש אמר: על שם מקומו, כדכתיב (יהושע טו,כד) זיף וטלם ובעלות;

כיוצא בדבר אתה אומר: (תהלים נד,ב) בבא הזיפים ויאמרו לשאול הלא דוד [מסתתר עמנו]; מאי 'זיפים'?

אמר רבי יוחנן: בני אדם המזייפין דבריהם (שקרנים והולכי רכיל);

ורבי אלעזר אומר: על שם מקומן, כדכתיב (יהושע טו,כד) זיף וטלם ובעלות.

ופסקו אנשי אמנה: [שנאמר (תהלים יב,ב) הושיעה ה' כי גמר חסיד]

אמר רבי יצחק: אלו בני אדם שהן מאמינין בהקב"ה (לוותר ממונם לנוי הדור מצוה ולצדקה ולהוצאת שבתות וימים טובים), דתניא: '*רבי אליעזר הגדול אומר: 'כל מי שיש לו פת בסלו, ואומר "מה אוכל למחר"? - אינו אלא מקטני אמנה*';

והיינו דאמר רבי אלעזר: מאי דכתיב (זכריה ד,י) כי מי בז ליום קטנות [ושמחו וראו את האבן הבדיל ביד זרבבל - שבעה אלה עיני ה' המה משוטטים בכל הארץ]: מי גרם לצדיקים שיתבזבז שולחנן לעתיד לבא (שאין מקבלין שכר שלם; והכי משמע: כי מי בז ליום הבא את הצדיקים)? קטנות (קטנות אמנה) שהיה בהן, שלא האמינו בהקב"ה.

רבא אמר: אלו קטני בני רשעי ישראל (גירסת רש"י:קטני רשעי בני ישראל: שמתו כשהן קטנים),

(סוטה מט,א)

שמבזבזין דין אביהם (קורעים דין אביהם) לעתיד לבוא, (שכשבאין לדונם) אומרים לפניו "רבונו של עולם! מאחר שאתה עתיד ליפרע מהן - למה הקהיתה שיניהם בם (למה האבלתם וצערתם עלינו במותינו, ונפרעת מהם בחייהם)?"

אמר רבי אילעא בר יברכיה: אלמלא תפלתו של דוד - היו כל ישראל מוכרי רבב ('רבב' הוא דבר מאוס, כגון חלב ושומן, ונדבק בבגדים, ונמאסין; ואין לך אדם מתעסק בהם אלא עני) שנאמר (תהלים ט,כא) שיתה ה' מורה להם [ידעו גוים אנוש המה סלה] (לעיל מיניה כתיב 'כי לא לנצח ישכח אביון תקות ענוים תאבד לעד - שיתה ה' מורה להם': תן להם מרות לאותן עניים עושר, שיהו הגוים נוהגין בהם כבוד, וידעו הגוים שהן אנוש ואינם אלהות, שאין כל הכבוד והגדולה שלהם).

ואמר רבי אילעא בר יברכיה: אלמלא תפלתו של חבקוק - היו שני תלמידי חכמים מתכסים בטלית אחת (משום עוני) ועוסקין בתורה, שנאמר (חבקוק ג,ב) ה' שמעתי שמעך יראתי ה' פעלך בְּקֶרֶב שָנִים חייהו (רפאהו והרווח להם, ותן להם חיותם) [בקרב שנים תודיע; ברגז רחם תזכור] - אל תקרא 'בְּקֶרֶב שָנִים' אלא 'בִּקרוֹב שְנַיִם' (אותה פעולה שלך, דהיינו דבר תורה - שהיא בקירוב שנים, ששנים צריכין להתקרב יחד בכיסוי אחד).

ואמר רבי אילעא בר יברכיה: שני תלמידי חכמים המהלכין בדרך ואין ביניהן דברי תורה - ראוין לישרף באש, שנאמר (מלכים ב ב,יא) ויהי המה (באליהו ובאלישע כתיב) הולכים הלוך ודבר (בדברי תורה) והנה רכב אש [וסוסי אש ויפרדו בין שניהם; ויעל אליהו בסערה השמים] - טעמא דאיכא דיבור, הא ליכא דיבור - ראוין לישרף (שעל מנת כן בא הרכב אש עליהם).

ואמר רבי אילעא בר יברכיה: שני תלמידי חכמים הדרין בעיר אחת ואין נוחין זה לזה בהלכה - אחד מת (על ידי חבירו, שהרגו בשוגג) ואחד גולה (וזה גולה לערי מקלט; ואם אין כאן מיתה - סימן למיתה; וגלות - סימן לגלות, שאחד מת ואחד גולה), שנאמר (דברים ד,מב) לנוס שמה רוצח אשר ירצח את רעהו בבלי דעת [והוא לא שנא לו מתמל שלשם, ונס אל אחת מן הערים האל וחי] ('בבלי דעת' על שלא היה להם דעת להיות מלמדין זה את זה ולמדין זה מזה); ואין דעת אלא תורה, שנאמר (הושע ד,ו) נדמו עמי מבלי הדעת (וסיפיה דקרא) [כי אתה הדעת מאסת ואמאסאך מכהן לי ותשכח תורת אלקיך אשכח בניך גם אני].

אמר רבי יהודה בריה דרבי חייא: כל תלמיד חכם העוסק בתורה מתוך הדחק - תפלתו נשמעת, שנאמר (ישעיהו ל,יט) כִּי עַם בְּצִיּוֹן יֵשֵׁב בִּירוּשָׁלִָם בָּכוֹ לֹא תִבְכֶּה חָנוֹן יָחְנְךָ לְקוֹל זַעֲקֶךָ כְּשָׁמְעָתוֹ עָנָךְ ('כי עם בציון ישב' - אלו יושבי ישיבת תורה; וסיפא דקרא 'חנון יחנך לקול זעקך'), וכתיב בתריה (פסוק כ) וְנָתַן לָכֶם ה' לֶחֶם צָר וּמַיִם לָחַץ [וְלֹא יִכָּנֵף עוֹד מוֹרֶיךָ וְהָיוּ עֵינֶיךָ רֹאוֹת אֶת מוֹרֶיךָ] ('לחם צר' - במי הכתוב מדבר? - במי שמזונותיו קשין עליו ואף על פי כן יושב ועוסק בתורה) (והיו עיניך וגו': וכן בתריה כתיב 'ולא יכנף': לא יתכסה ממך בכנף בגדו ומחיצתו).

רבי אבהו אומר: משביעין אותו מזיו שכינה, שנאמר (שם) 'והיו עיניך רואות את מוריך'.

רבי אחא בר חנינא אמר: אף אין הפרגוד (מחיצה) ננעל בפניו, שנאמר (שם) 'ולא יכנף עוד מוריך'.

רבי שמעון בן גמליאל אומר משום רבי יהושע: מיום שחרב בית המקדש אין [יום שאין בו קללה ולא ירד הטל לברכה וניטל טעם הפירות]:

אמר רבא: בכל יום ויום מרובה קללתו משל חבירו, שנאמר (דברים כח,סז) בבקר תאמר מי יתן ערב ובערב תאמר מי יתן בקר [מפחד לבבך אשר תפחד, וממראה עיניך אשר תראה] - הי 'בֹקר'?:אילימא בקר דלמחר (מי יתן שיבא יום) - מי ידע מאי הוי (אם ייטב מן הלילה)?! אלא דחליף (מי יתן והיה זה יום הבא כזה שעבר);

ואלא עלמא - אמאי קא מקיים (מאחר שהקללה הולכת תמיד ורבה)? אקדושה דסידרא (סדר קדושה, שלא תקנוה אלא שיהו כל ישראל עוסקין בתורה בכל יום דבר מועט: שאומר קריאתו ותרגומו - והן כעוסקין בתורה; וכיון שנוהג בכל ישראל - בתלמידים ובעמי הארץ, ויש כאן שתים: קדושת השם ותלמוד התורה - חביב הוא) וא'יהא שמיה רבא' דאגדתא (וכן 'יהא שמיה רבה מברך' שעונין אחר הגדה: שהדרשן דורש ברבים בכל שבת - היו נוהגין כך, ושם היו נקבצין כל העם לשמוע, לפי שאינו יום של מלאכה, ויש כאן תורה וקידוש השם), שנאמר (איוב י,כב) אֶרֶץ עֵיפָתָה כְּמוֹ אֹפֶל צַלְמָוֶת וְלֹא סְדָרִים [וַתֹּפַע כְּמוֹ אֹפֶל] - הא יש סדרים (סדרי פרשיות דתורה) תופיע מאופל.

ולא ירד טל לברכה וניטל טעם פירות [רבי יוסי אומר: אף ניטל שומן הפירות; רבי שמעון בן אלעזר אומר: הטהרה נטלה את <הטעם ואת> הריח, המעשרות נטלו את שומן הדגן; וחכמים אומרים: הזנות והכשפים כילו את הכל]:

תניא: '*רבי שמעון בן אלעזר אומר: טהרה* (שפסקה מישראל) *בטלה טעם* (הפירות) *וריח* (וריחם: שמתוך שהיו טהורים ונוהגין בטהרה - אף הקב"ה מטהר פירותיהן מריח רע ומטעם רע)*;*

*מעשר* (בעון פיסוק מעשרות) *- ביטל שומן דגן* (פסק שומן הדגן, כשמו של מעשר דאיקרי 'חלב', כדכתיב: כל חלב יצהר (במדבר יח,)).

רב הונא אשכח תומרתא דחינוניתא (שמינה ויש בה ריח טוב, ומין תמרים הוא לעצמן); שקלה, כרכה בסודריה; אתא רבה בריה, אמר ליה: מורחינא ריחא דחינוניתא! אמר ליה: בני, טהרה יש בך (לפיכך מריחה לך, ולא בטל הריח מאצלך). יהבה ניהליה. אדהכי אתא אבא בריה (דרבה בר רב הונא), שקלה יהבה ניהליה. אמר ליה (רב הונא לבריה): בני! שמחת את לבי (בטהרתך) - והקהיתה את שיני (שהראיתני שאהבתך על בנך יותר מעלי: שנטלת ממני ונתת לו)!

היינו דאמרי אינשי: רחמי (אהבה) דאבא – אבני, רחמי דבני – אבני דהוו ליה.

רב אחא בר יעקב איטפל ביה (גידלו בביתו) ברב יעקב בר ברתיה; כי גדל, אמר ליה "אשקיין מיא"! אמר לו: "לאו בריך אנא"!

והיינו דאמרי אינשי: 'רבי רבי (גדל גדל אותי ואף על פי כן איני בנך:) בר ברתך אנא (ואין עלי לכבדך כבן)'.

משנה:

בפולמוס של אספסיינוס (חיל שהביא אספסיינוס על ירושלים) - גזרו על עטרות חתנים ועל האירוס (מפרש בגמרא);

בפולמוס של טיטוס (שהביא הורקנוס אאריסתובלוס אחיו, ובין זה [אספסיינוס] לזה [טיטוס] היו חמשים ושתים שנה, כדאמר בסדר עולם) - גזרו על עטרות כלות (מפרש בגמרא) ושלא ילמד אדם את בנו יוונית;

בפולמוס האחרון (הוא של חורבן הבית, ושל טיטוס נמי הוה) - גזרו שלא תצא הכלה באפריון בתוך העיר (שהיו מוליכין אותה מבית אביה לבית בעלה; ואפריון של מעילים וטליתות מוזהבות מוקפות לה), ורבותינו התירו שתצא הכלה באפריון בתוך העיר.

משמת רבי מאיר - בטלו מושלי משלים (לתת אות אמתלא וטעם לחכמה, ליכנס בה בשערי בינה, כגון ממשלות שועלים, דאמר בסנהדרין (לח,ב) כי הוה דריש רבי מאיר בפירקא - הוה דריש תילתא שמעתא ותילתא אגדתא ותילתא מתלי).

משמת בן עזאי - בטלו השקדנים (שוקדין על דלתות בית המדרש לילה ויום, כדאמר ביבמות (סג,ב): אבל מה אעשה שנפשי חשקה בתורה).

משמת בן זומא - בטלו הדרשנים (שהיה בקי בטעמי המקראות, כדאמר '*לא זכיתי שתאמר יציאת מצרים בלילות עד שדרשה בן זומא*' (ברכות יב,ב)).

משמת רבי עקיבא - בטל כבוד התורה (שהיה נותן לבו לדרוש כל קוץ וקוץ של כל אות, וכל שכן תיבות יתירות ואותיות יתירות, כגון: '*'בת' '****ו****בת' אני דורש*' (סנהדרין נא,ב), וזהו 'כבוד תורה' גדול: שאין בה דבר לבטלה).

משמת רבי חנינא בן דוסא - בטלו אנשי מעשה (בטוח בחשיבותו ועושה מעשים מופלאים, כדאמר בתענית (כה,א): נמטי כשוריך! יאמר לחומץ וידלוק ולעזים להביא זאבים בקרניהם).

משמת רבי יוסי קטנתא - פסקו חסידים; ולמה נקרא שמו 'קטנתא'? שהיה קטנתא של חסידים (קטנותם של חסידים: שהיו החסידים הולכים וכלים והוא היה מקטניהם וסופן).

משמת רבי יוחנן בן זכאי - בטל זיו החכמה (זה - לא ידענא מאי היא).

משמת רבן גמליאל הזקן - בטל כבוד התורה (במסכת מגילה (כא,א) אמר: שעד שמת הוא - היה בריאות בעולם, ולא היו למידין תורה אלא מעומד; משמת הוא - ירד חולי לעולם והוצרכו ללמוד תורה מיושב) ומתה טהרה ופרישות.

משמת רבי ישמעאל בן פאבי - בטלה זיו הכהונה (שהיה חכם ועשיר וכהנים רבים אוכלין על שולחנו).

משמת רבי - בטל ענוה ויראת חטא.

גמרא:

[תנו רבנן] [לפי גירסאות אחדים זהו המשך למשנה; וכן נראה היה לרש"י]

רבי פנחס בן יאיר אומר: משחרב בית המקדש בושו חברים ובני חורין (מיוחסין), וחפו ראשם (שגברה יד עזי פנים ממזרים, שהם עשירים ואלו עניים), ונדלדלו אנשי מעשה (אין חש להם), וגברו בעלי זרוע ובעלי לשון, ואין דורש (לישראל) ואין מבקש (עליהם רחמים) ואין שואל; על מי לנו להשען - על אבינו שבשמים.

רבי אליעזר הגדול אומר: מיום שחרב בית המקדש שרו חכימיא (התחילו החכמים) למהוי כספריא (מלמדי תינוקות שהם קטנים מן החכמים), וספריא כחזניא, וחזניא כעמא דארעא (כעמי הארץ), ועמא דארעא

(סוטה מט,ב)

אזלא ודלדלה (גירסת רש"י: 'אזלא ונוולא': הולכים ודלים ומתנוולים), ואין שואל ואין מבקש; על מי יש להשען - על אבינו שבשמים.

בעקבות משיחא (בעקבות המשיח, בסוף הגלות לפני ביאת משיח) חוצפא יסגא, ויוקר יאמיר, הגפן תתן פריה - והיין ביוקר (שהכל עוסקין במשתאות), ומלכות תהפך למינות, ואין תוכחת (אין לך אדם שיוכל להוכיח, שכולם נכשלים בחטאות, וכשמוכיחין אומר לו 'אתה כמוני');

בית וועד (של חכמים) יהיה לזנות (שכלו החכמים ואין לומד תורה, ויהא חרב מאין איש, ובעלי זימה מתגודדים שם; מפני שחוץ לעיר היו בתי מדרשות שלהם),

והגליל יחרב, והגבלן [יש מפרשים: הגולן, ויש אומרים גבל (תהלים פג,ח)] ישוֹם, ואנשי הגבול יסובבו מעיר לעיר ולא יחוננו,

וחכמות סופרים תסרח, ויראי חטא ימאסו, והאמת תהא נעדרת;

נערים פני זקנים ילבינו, זקנים יעמדו מפני קטנים;

בן מנוול אב, בת קמה באמה, כלה בחמותה: אויבי איש - אנשי ביתו.

פני הדור כפני הכלב.

הבן אינו מתבייש מאביו,

ועל מה יש לנו להשען - על אבינו שבשמים.

גמרא:

אמר רב: לא שנו אלא של מלח וגפרית (ענין עטרה עושין מאבן של מלח שהוא צלול כאבן הבדולח וקורין שליימי"א וצובעין אותה כמין ציורין בגפרית כשם שעושין בכלי זהב וכסף וקורין נאול"א) אבל של הדס ושל וורד מותר;

ושמואל אומר: אף של הדס ושל וורד אסור, של קנים ושל חילת (לישק"א: כמין גוֹמא הגדל במים) מותר;

ולוי אמר: אף של קנים ושל חילת אסור, וכן תני לוי במתניתיה: '*אף של קנים ושל חילת אסור*'.

ועל האירוס:

מאי '*אירוס*'?

אמר רבי אלעזר: טבלא דחד פומא (זוג של עינבל אחד, שמקשקשין בו לשיר בבית המשתאות).

רבה בר רב הונא עבד ליה לבריה טנבורא (כך קורין אותו בלשון לעז 'טנבור'; והוא עשוי דפנותיו עגולות כעין נפה, וקושרין בדפנותיו חוטין של ברזל, ושוטחין על פיו עור כשהוא לח - ומותח, והוא מתייבש שם מאליו; וכשמכין עליו במקל דק - הוא מוציא קול צלול, ויש אומנין שיודעין להכות עליו מכה אחר מכה כסדר עד שנשמע כמין שיר). אתא אבוה – תבריה. אמר ליה: מיחלף בטבלא דחד פומא (זוג של עינבל שעושים בבית משתאות דומה לו בקול, ואתי למעבד ההוא דגזור עליה)! זיל עביד ליה אפומא דחצבא או אפומא דקפיזא (כלי מחזיק שלשה לוגין).

בפולמוס של טיטוס גזרו על עטרות כלות:

מאי '*עטרות כלות*'?

אמר רבה בר בר חנה אמר רבי יוחנן: עיר של זהב (עטרה של זהב ועיר של זהב מצויירת עליה).

תניא נמי הכי: '*איזהו 'עטרות כלות'? - עיר של זהב; אבל עושה אותה כיפה* ('כיפה' כמו כובע) *של מילת* (של צמר לבן שקורין פילטר"א).

תנא: '*אף על חופת חתנים גזרו*'.

מאי '*חופת חתנים*'?

זהורית המוזהבות (טלית צבועה שני, ובו קבועין טסי זהב, עד שמעמידין אותה כמין כיפה);

תניא נמי הכי: '*אלו הן חופת חתנים: זהורית המוזהבות; אבל עושה פפירית* (כמין כיפה של מעגלי עץ, כמו שאנו עושין) *ותולה בה כל מה שירצה* (ותולין בה צניפין ורדידי זהב, כמו שאנו עושין)'.

ושלא ילמד את בנו יוונית (לשון חכמה שמדברים בו בני פלטין, ואין שאר העם מכירין בו):

תנו רבנן: '*כשצרו מלכי בית חשמונאי זה על זה* (שני אחים שהיו מתקוטטין על המלוכה: הורקנוס ואריסטובלוס) *- היה הורקנוס מבחוץ* (צר על ירושלים והביא עמו חייל רומיים) *ואריסטובלוס מבפנים; בכל יום ויום היו משלשלין דינרים בקופה* (מתרומת הלשכה, לתמידים) *ומעלין להן תמידים.*

*היה שם* (מבפנים) *זקן אחד, שהיה מכיר בחכמת יוונית; לעז להם* (לאותן שבחוץ) *בחכמת יוונית, אמר להן: כל זמן שעוסקים בעבודה - אין נמסרין בידכם.*

*למחר שלשלו להם דינרים בקופה - והעלו להם חזיר! כיון שהגיע לחצי חומה - נעץ צפרניו; נזדעזעה ארץ ישראל ארבע מאות פרסה* (מחמת המלך שבערה על חילול שמו)*! אותה שעה אמרו: ארור אדם שיגדל חזירים, וארור אדם שילמד לבנו חכמת יוונית.*

*ועל אותה שנה שנינו: מעשה ובא עומר מגגות צריפים, ושתי הלחם מבקעת עין סוכר* (שאותה שנה החריבו החיילות את הזרעים שסביבות מדינת ירושלים, והוצרך להביא אותה שנה את העומר מגגות צריפים; ובשאר השנים מצות העומר להביא מן הקרוב לירושלים, כדכתיב (ויקרא כג) 'כרמל תקריבו' - שיהא הזרע לח והכר מלא ממנו, וכשהוא בא מרחוק מתייבש ומתמעך ואין כר השבלת מלא מן הגרעין).

איני! והאמר רבי: '*בארץ ישראל - לשון סורסי* (קרוב הוא ללשון ארמי; ואומר אני שזה לשון גמרת ירושלמי; ואומות העולם קורין אותו לינג"א שוריי"א) *למה? אלא אי לשון הקודש אי לשון יוונית* (שהיו קרובין לארץ יון, ולשון יון יפה מזה, והיה לו לספר בו)'!

ואמר רב יוסף: 'בבבל לשון ארמי למה? אלא או לשון הקודש או לשון פרסי'?

'לשון יוונית' לחוד ו'חכמת יוונית' לחוד.

וחכמת יוונית מי אסירא? והאמר רב יהודה אמר שמואל משום רבי שמעון בן גמליאל: 'מאי דכתיב ('מאי דכתיב' - לא גרס, אלא 'רבי שמעון קרא מקרא זה על עצמו ואמר שעליו לעולל את עיניו בבכי יותר מן הכל:) (איכה ג,נא) *עיני עוללה* (מנוולת את עניי) *לנפשי* (על נפשי, מפני קורותיי) *מכל בנות עירי - אלף ילדים היו בבית אבא: חמש מאות למדו תורה וחמש מאות למדו חכמת יוונית; ולא נשתייר מהן אלא אני כאן ובן אחי אבא בעסיא*'.

שאני של בית רבן גמליאל, דקרובין למלכות הוו, דתניא: '*מספר קומי* (מספר שערו שלפניו ומניח בלורית מאחוריו) *- הרי זה מדרכי האמורי* (שהן מניחין בלורית לשם עבודת כוכבים)*;*

*אבטולוס בן ראובן התירו לספר קומי שהוא קרוב למלכות; של בית רבן גמליאל התירו להן חכמת יוונית מפני שקרובין למלכות*'.

בפולמוס האחרון גזרו שלא תצא כלה באפריון:

מאי טעמא?

משום צניעותא.

משמת רבן יוחנן - בטלה החכמה:

תנו רבנן: '*משמת רבי אליעזר - נגנז ספר תורה* (שהיה בעל הלכות מפי שמועה הרבה, וסדורות בפיו כאילו כתוב בספר, כדאמר בסנהדרין (סח,א): הרבה תורה למדתי מרבותיי, ולא עוד אלא שאני שונה שלשת אלפים הלכות בנטיעות קישואין ושלש מאות בבהרת עזה).

משמת רבי יהושע - בטלה עצה ומחשבה (שהיה זהיר בדרשות ובקי בהלכות ובתשובת האפיקורסים ולהבין ברמזיהם, כדאמרינן בפרק קמא דחגיגה (ה,ב): כי נח נפשיה - אמרו ליה רבנן: מאי תהוי עלן ממינים? אמר להן: אבדה עצה מבני ישראל [ירמיהו מט,ז] - נסרחה חכמה של עובדי כוכבים).

משמת רבי עקיבא - בטלו זרועי תורה ונסתתמו מעיינות החכמה (עומק סברא ולסמוך טעמי תורה שבעל פה על מדרשי המקראות ואותיות היתרים ולשונות המשתנים במקרא).

משמת רבי אלעזר בן עזריה (עשיר הוא, כדאמרינן (שבת נד,ב): תריסר אלפי עגלי הוה מעשר מעדריה כל שתא) - בטלו עטרות חכמה, ש'עטרת חכמים עשרם [אולת כסילים אולת] (משלי יד,כד).

משמת רבי חנינא בן דוסא - בטלו אנשי מעשה.

משמת אבא יוסי בן קטונתא - בטלו חסידים; ולמה נקרא שמו 'אבא יוסי בן קטונתא'? שהיה מקטני חסידים.

משמת בן עזאי - בטלו השקדנין.

משמת בן זומא - בטלו הדרשנין.

משמת רבי שמעון בן גמליאל - עלה גובאי, ורבו צרות;

משמת רבי - הוכפלו צרות.

משמת רבי בטלה ענוה ויראת חטא:

אמר ליה רב יוסף לתנא: לא תיתני 'ענוה' - דאיכא אנא (שאני ענוותן).

אמר ליה רב נחמן לתנא: לא תיתני 'יראת חטא' - דאיכא אנא.

הדרן עלך עגלה ערופה וסליקא לה מסכת סוטה